HRUAITU THUTHANG ISSUE 217 - Chinland Today Media\nHRUAITU THUTHANG ISSUE 217\nJanuary 5, 2009 3:56 am·0 comments\nISSUE 217 NAK\nKumthar le ruahnak hlun\nGregory calendar a hmangtu hrang ahcun January ni 1 cu kumthar a si ih, hih calendar hmang ve lem lotu hrang ah tla ‘puai nawmnak’ tep duh ruangah a sunglawi ve zet ko. Tikcu le caan hi ziangtin hminsin a si ih, khuitawk ihsin history ah a lang tiah zohman in an thei ban nawn lo. Asinan, leitlun milai umkhawmnak (civilisation) history hlunbik ‘Urnamu’ khawpi thuhla ihsin kan fiang thei. Urnamu le Uruk khawpi cu Babel innsang a siatral hnu ihsin mipum tamnakbik khawpi an rak si ih, a kiangih ‘ Ur ’ khawpi khal Abraham sanlai ah kan hmu. Urnamu khawpi ah hin milai 12,000,000 an umih, sumpur lailawnnak hmunpi a si vekin tikcu le caan khal hminsinnak felfai zet a um thawk ti thei a si. Cuih san ihsin kum khat ah thla 12 siar dan a rak thawk zo ih, thla hmaisabik ‘Nisan’ thla khal Israel pawl in Babylon sal ihsin an suah hnu ah Pathian in a thla siar dan a pekmi thla hmaisabik ‘Abib’ cu ‘Nisan’ ti khal in an rak hmang thawk a si kha.\nLeiltun history ih acozah picang hmaisabik cu ‘ Egypt ’ an si. Kan theih dingih pawimawh cu ‘Josef’ san lai ih ‘ Egypt ’ pawl kha ‘ Egypt ’ ram neitu ngaingai a si lo. A ram neitu pawl cu Mosi san ih uktu pawl an si. Cu pawl cun Abraham a suah hlan kum 5,000 BC ihsin hih leitlun ih tikcu le caan hi an rak hminsin zo. Pathian in leitlun a sersiam ni ah ‘Tikcu le caan’ cu Ninu hman a tuah hlan ah ‘Ni khat Ni’ tiah bible in in sim. Cuih hnu ah milai hrangah ‘Nazi 24 sung’ (Ni a suah ihsin a thaizing a suahsal tiang-sun le zaan cem in) cu nikhat tiah hminsin a si. Curuangah Pathian hrang ahcun ‘Nikhat’ cu nazi 24 tinak a si ringring lo. Leilung ihsin van sang 5000 kilometers ah um sehla, sun le zaan a um thei nawn lo. Ziangahtile’n leilung a her ruangah ‘Zinglam le zaanlam’ a rak um ih, cucu tikcu hminsinnak cu a rak si. Cuvekin boruak sang zet hman ah sun le zaan a thleng aw lo ahcun Pathian hrangah ‘Tikcu le caan’ hi a danglam lo ti a fiang. Caan hi a liam ngaingai maw, minung sawn hi kan liam (ziam ral) rero sawn? Kan ruahnak hlun le ttha lo hmuahhmuah kha kan tikcu caan hin inliampi thei sehla, kan nunnak ah a danglam thei lomi Pathian thu cu nitin thar vivo hram seh.\nNi leng e…Van rial ruah e…\nTuana rel bang thiam hlah\nEi ding sin ding thlazam lawn\nZing dai e…Zaan sim ee..\nZo in sim thiam hlah\nFano pawl tual lennak le\nFimthiam zir sang ding in\nRuah saktu…Pai’ dawtnak.\nRiah sia e…Ning hang e…\nLungsiat ninghan lawng hman ning,\nThatho le lung ngamih fanau hruaitu\nHluan hlah maw…leitlun dawtnak hmuah in\n–Salai Simthli unau\n–Salai Biak Chawn\nZohman in a hlun cu an zoh lem lo. A thar cu mi pohpoh in an duh. A dik pei maw? Kan thinlung ah kum 2009 kumthar lawng a um men thei. Ziangruangah kumthar lawmhnak kan tuah ih, kumhlun lawmhnak kan tuah dah lo. Hnattuannak thilri, nam, fang ahnak, sohbul, tivek teh a thar hnakin a hlun cu hman a nuam sawn lo maw? Kan hril sawn ttheu lo maw? Hnattuannak ding hnipuan thar lei cu ‘a thar ciocio ah’ hruk ding in a phur um tuk lem lo ding. A thar cun a hamngtu ding hrangah ruahsannak tampi a peek ruangah huham a nei. Mawttaw hlun zet hnak cun a tharih to cu a nuam cuang. Hnipuan khal an si thluh. Kan Bible khal in “Lei thar le Van thar’ ih um ding in thu in ruah a si hi!\nMirang thufim malte kan hlawm aw pei . “Rualpi hlun cu an zumtlak, thing hlun cu a alh duh ih a hman a nuam, cabu hlun cu siar a thaw cuang, rang (horse) upa (hlun) khal to a nuam, zu (wine) upa zet (old) cu a thaw deuh,…curuangah ‘A hlun cu sui vek a si (Old is Gold) tiah an ti. Solomon ih hla ahcun, “Leitlun ah thilthar pakhat hman a um lo” tin in sim riai. Culawng a si lo, leitlun ih a ra um/thleng mi pawl hi a um/thleng cia lawnglawng an si ih, thilthar zianghman ruahsan ding le beisei ding a um lo” ti’n a sim bet. Lennak, fimnak le nawmnak hmuahhmuah nei theitu hman in ‘leitlun ah thil thar beisei ding a um lo’ a ti ahcun kannih pawl hin ziangvek thilthar so kan beisei lai ding?\nLaimi kan thinlung ah hin ‘Thil thar’ uarnak le duhnak tumpi kan nei. Hnipuan thar, thilri thar kan neih ahcun ‘A hlun’ sawn kha kan zoh tuk lem lo ttheu. Handphone a phunphun a ra suakih, a tthazet kan neihmi khal, a thar a ra suah cun, kan neihmi hnakin a thar sawn kha neih sal duhnak kan nei. Nitin kan nun khal hi thil thar duhnak, thuthar theih duhnak, dinhmun danglam le kan tawng/neih/theih dah lomi cohlan kan duh ringring. Kan thutheihnak ‘hna’(ear) le kan hmuhnak ‘mit’ (eye) hi ziangtik khal ah a diriam dah lo. Hih hi kan taksa hiarnak ruangah a si pei maw? Falat tlangval lai ahcun ‘Nupi pasal’ neih kan hiar zet. A nei zo pawl in the ziangvek danglamnak so an theih? An phur a rit deuhdeuh.. Asinan, nupi pasal neih awk cu leitlun dan a si fawn. Thil thar a si loih, hlun ding khal a si lo.\nBible ih Thukam Thar hi a tthat tuk ruangah ‘Thukam hlun’ hi kan hlon siang ke’m? Zokhal in ‘Nupi pasal’ a hlun le a thar nei hnuaihni sehla, kan san a sau pei maw? Leitlun ah kawhhran thar 20,000 leng a ding zo na’n, a hlun pawl ti dan kan fehsan thluh dah lo. Leitlun ah sii (medicine) hi a phunphun 2,000,000 a um ih, hmin dangdang le hmel dangdang an nei na’n, a hlanih an hmuhsuah ihsin malte te an rawi cawp ih, sii phunphun dangdang an tuahsuak lawng a si. Solomon kha a dik zet lo maw? Lei le van ah element (metal and non-metal) phun 200 hman a um lo tiah scientist pawl cun an hmusuak, asinan, cuih phun 200 hrawng cu thilri hmuh thei le hmuh thei lo, tham thei le tham thei lo, a phunphun-siar cawk lo an tuah ih, nunnak, zawpralnak, natnak, damnak, sualnak le tthatnak, thihnak… lei le van karlakih thil um hmuahhmuah tuah khawm tu an rak si. Science (tulai fimnak) in ziangtin kan simfiang ding? Sodium le Chlorine a rawi aw mi cu ‘Cite (salt) a si, Sodium le Carbon a rawi aw mi cu ‘Satpia’ (soap) a si, Carbon le Hydrogen a rawi aw mi cu ‘Pha-zawng-taing’ (candle) a si, Hydeogen le Oxygen a rawi aw mi cu tidai (water) a si. Etc… zianghman a tharmi a um lo. Amah a kel le a kel lawng an ben aw khawmih, thilri dangdang ah an tuah aw cawp mai a rak si.\nLeitlun history ihsin kan zoh sal pei . Mipum thihnak (catastrophe) , do awknak (war and battle), natnak (plague), thlisia le linghnin (disaster), paam(famine) , ruahnak a phunphun (philosophy) , biaknak (religious and belief) le nun dan (custom) pawl tla hi a thar ngaingai a um lo. A rak si zo le a rak cang zo pawl ihsin malte a danglam deuh kan rak tawngih, kan tuah vivo lawng a si. Curuangah miring pawl cun ‘History repeats itself’ (Khua hlan lai ih thil cang zo mi cu amah te’n a nolh aw sal ttheu) ti’n thufim an nei.\nPathian thulam ah hun luhpi sehla. Israel pawl runsuak ding in Pathian in Mosi a hrilsuah lai ah, thilmak a phunphun tuah theinak a pe ti kan thei. Asina’n, Pathian in Mosi hrangah thilri danglam le cangkang zet a pe lo. A pu Jethro ih tuu a kil lai ihi a hmanmi ‘tiang’ (staff) lawng cu thilmak tuahnak ding ah a tuahsak. Mosi hnenih um cia, a kiangih um ringring le a man khung lobik mi cu thluasuah a peek ti kan fiang. Izip ramah thilmak a phunphun a tuah hnuah ‘Tipi sen’ kap ah mangbang in an um lai ah ‘Mosi cun a tiang cu tipi sen catter ding in a hmang. Joshua in Jeriko khawpi a nehnak ding ah ‘pukpi’ a hmang lo, tuu ki (horn of ram) an tum ih, Jeriko khawpi cu a cim thluh. Gideon sanlai ah tla hivek deuh in ‘bel sungah meisa an vangih, cuih bel cu an thawi kuai thluh ih.. raal pawl cu an ttih tukah anmah le anmah an that aw ciamco. David the Pathian in ziangmi in nehnak a coter. Goliath micak neh dingin tuu a khal lai h a thilri hmanmi (tulai ahcun nauhak lehnak ding hman ah an hmang peih nawn lo ding) cun a raal a that riai. Amai neih cia lawng in nehnak a co. Siangpahrang Saul ih raalnam a ttul lo. Pathian khal in thilthar le hmanrua thar thawn a miphun a hruai lem lo. A duh ahcun ‘Ni le Thla’ a dinter sawn. A duh ahcun ‘siangpahrang Hezeki damnak ding ah, a hrang hminsinnak tuah ding in Ni’ hlim khal a kriter a si khal.\nDuhdawtmi unau, kan miphun tthansohnak ding ah le bulpak kan tthansoh theinak ding ah Pathian hin ziangvek thil thar in tuahsak ding tiah na ruat dah maw? Profet maksak zet siseh, mifim turu zet siseh, mi thil ti thei zet in siseh, in runsuak ding le in hruaikhawm thluh ding in kan ruat dah maw? Pathian hin ziangvek in khua in ruah sak ve ding tiah na ruat? Ziang dang a um lo. Kanmah lak ihsin, kan neihcia mi, kan ban tawkih kan zuam theinak, kan ti thei tawk cio ih kan pumpeknak le kan tuahding ttuanvo kan neihmi a faatebik ihsin a tumbik tiang hlawhtlinter dingih ‘Pathian rinsannak’ lawng in kan saduhthah mi tthansohnak tlamtling cu kan co thei ding. Mi hrekkhat in ‘Zaanvar it loih ca an ngan laiah, nangteh ziang ha na tuah? Mi hrekkhat in rawl ul in Pathian zaanghfahnak an dil lai ah, nangteh midang thawn nan kawk aw pang maw? Miphun le Pathian hrangih hnattuan tunto an um lai ah, nangteh mi lakah miphun mualpho tertu na si pang maw?\nKan miphun tthatnak ding in, kawl pawl kan sawm ding maw? Kan miphun in rian ding in ‘Mi rang’ kan sawm ding maw? Thil zianghman kan tuah thei lo khal le’n in sersiamtu Pathian hnen ah dil uh si. Calendar vekin kumthar cu kan hmang cio ko. Thil thar maksak zet le danglam zet beisei ding kan nei maw? Kan thinlung ah ramdang feh ding lawng cu ‘thilthar beisei ding’ a si pang maw? Khrih Jesuh hrang ‘Piangthar’ kan sinak lawng kan hrangah ‘ruahsan ding thar’ si ringring seh. Mi piangthar hrang ahcun thil ziangkim ah thluasuah cu nitin a thar in a co ringring. Leitlun thilri le taksa hiarnak, mit hiarnak diriam ternak ahcun zianghman thilthar a um lo. Pathian thawn nitin caan a hmang lotu hrang ahcun leitlun nun hi umharnak le nin-um zet a si. A thianghlimmi nun thar kan neih theinak dingah Pathian in thluasuah in pek hram seh.\nThansohnak ding thupi pali\n-Pa Za Dun\nKum hlun cu liamsan in 2009 kumthar in thlenter ruangah damnak in petu Pathian hmin thangthat si ko seh. Kum thar kan thleng vekin kan ke kar dan ah siseh, kan ruahnak khal a thar in ka thawh pei tiah ka lo sawm duh. Community le biaknak lamah hruaitu thar a thleng aw ih, ttuanvo khal kan sawng aw vivo ding a bang. Curuangah, mithar kan rak si khalah siseh, mi hlun cia in ttuanvo thar ka va neih caan ah kumhlun hnak in ziangtin tthansoh dan ding lamzin thar kan ruat ding ti hi a thupi zet. Thil ttha zet kan neih khal hi cu hnakih ttha sawn kan ruah thiam vivo loh ahcun ‘ kan thil ttha neih cia khal in inliam san sal thei ti kan theih a pawimawh. Biaknak lam le community hrang lawng si loin bulpak cio hrang khal ah ka ruah a ttul zet. Cuti ih kan tthansoh theinak ding ah a huailamih a hnuailamih tthansohnak ding thupi pali hi zohtlang, cingkengih nunpi ding ah thiam tawk tei’ ka forh duhmi cu a si.\n1. Vision (Thinlung mitthlamih suangtuah ruahsannak)\nBible cun “Vision’ um lonak ah mipi an hloral” tiah in zirh. (Thufim 29:18). Kan ruahsanmi kan hmuh thei ahcun cucu ruahsannak ngaingai a si lo ding. Zo so ama’ ruahsannak mitih hmu thei? Rom 8:24 ah “Curuangah kan mitih kan hmuh hrih lomi kan hmailam thil umdan ding pawl thinlung mitthlam ih suangtuah ruahsanmi cu a si” ti kan theih a ttha. Asile’n, kawhhran hruaitu, pawlkom a phunphun hruaitu in vision kan nei cio maw? Nei loin hruaitu kan ttuan maw? Vision kan neih hngetmi cu ‘angan in’ hminsin ding a si.\n2. Goal (Hmuitin tumtahnak)\nThinlung mitthlamih suangtuah ruahsannak kan hminsinmi kha khui ri cin kan va hlawhtling thei ding tiah hmuitin mi lamah zuam man laksawng ngah ding in ding zetin kan tlan tiah Paul in insim (Phill 3:14). Bawhlung lektu le tlanzuamnak ih a tlantu khal in hmuitin le tumtahmi cu hlawhtlin kan tum ding a si.\n3. Diligent (Zuam, taimaknak)\nKan hmuitin le tumtah kan neih felmi cu zuam le taimak suah ih kan ttuan thiam a ttul. Kan Bible cun taima zetih hnattuan ding in insim ih, mi zaangzel a duh lo thu khal in sim bet. “Na hnattuantu khal ah mi zaangzel la hlah” tiah in zirh. (Thufim 6:6; 10:26; 12:24; 10:4). Curuangah ziangkim kan tuahmi pohpoh ah zuam le taimak suah ih ttuan a ttul.\n4. Displine (Cin le Dan neih)\nPawlkom, kawhhran le inn sang ah hin cin le dan um loih nun cu tthansoh a theih lo nasa. Kan sumpai le thilri ziangkim hi cin le dan felfai zetih kan hman thiam a si le’n kan tthasoh pi tengteng ding a si. Cuih hlei ah, kan tuah kan ttuannak ah siseh, nitin kan tlanlen kan cangvaihnak khal ah midang zohtthim tlak si thei dingih ka um a thupi zet. Pawlkom, kawhhran ah hin ‘Cin le dan’ nei loih sumpai hman a si ahcun cuih pawlkom le kawhhran cu a tlaniam deuhdeuh dingih buainak nasa zet khal a suak thei. Kan sumpai le thilri neihmi hmuahhmuah hi ‘Cin le dan’ felfai zet thawn kan hman thiam ringring a ttul zet.\nCuruangah, kan pawlkom, kan kawhhran le bulpak kan zate’n kan nunnak ah kan tthansoh theinak ding ah hih tthansohnak ding thupi pali hi cing kengih a thlun theitu si ding in zuam cio uh si tiah ka lo sawm duh a si.\nIsrael in Gaza ah bomb thlak: Zarh khat sung Palestinian (Gaza ram) pawl in Israel ram thlanglam Ashkelon cu rocket bomb in vei tampi an kap rero hnu ah, Israel acozah cun ‘thir kut (iron fist)’ in kan do let ding tiah prime minister Ehud Olmert cun a phuang ih, kan dung zarh zahte ni ihsin Israel vanzam cun Palestinian umnak Gaza ramri ah bomb a thlak thawkih nikhatnak ah mi 205 an thi ih, 700 hrawng in hliam an tuar. Hih thihnak hi Israel le Palestinian pawl karih do awknak hmuahhmuah ah kum 60 sungah nikhat ih milai thih tamnakbik a si. Tlawngkai nili ah Hamas (Palestina ram uktu) hruaitu le muslim biaknak lam thawn mi tampi thihcilh bomb thawn Israel ramih siatnak tuahter tu Nizar Rayyan (k 49) cu a umnak inn a thi ih, mitthi 400 lakah a tel ve. Hliam a tuartu an tam deuhdeuh ih, Israel cun vanzam ihsin bomb a thlak cu cawlhsan lohli a tum lo tiah ‘Daihnak tuah dingih a forhtu’ France president Sarkozy cu a sim. US president George Bush cun Israel le Hamas buainak cu “Hamas pawl in rocket bomb an kap rero cu cawlhsan sehla, daihnak lamzin a ong aw thei ding” tiah White House thuphuangtu Gordon Johndroe cun a sim. Hamas pawl rocket ruangah Israel thlanglam Ashdod khua ah milai 4 an thi zo. Israel prime minister cun Gaza bawmnak ei le in phurtu UN mawttaw pawl cu luh a siangih, Gaza ih raalkap hmunpi 40 lenglo parah bomb a thlak zo. Gaza hi leitlun ah muslim pawl hmunkhatih umkhawm tamnak bik a si ih, ram fate zet, Israel ram le Mediterenean tipi karih ram faate ah milai 1,500,000 an um– AP\nBaghdad ah bomb puak: Kan dung zarhpi ni ah Iraq khawpi Baghdad ah bomb cakzet a puak ih mi 22 an thi ih, 54 in hliam an tuar. Baghdad thlanglam 40 km ah bomb pakhat an puak sal ih, raalkap pakhat le mi 4 an thi. Bomb puak pawl hi sunlai fang ah a si ih, mawttaw sungih an retmi pawl cu ‘puak lo dingih tuah (defuse) an tum lai ah rin lopi in a puak tiah raalkap thuneitu pawl cun an sim. – AP\nTuluk ram ah mi 64 thi: Tuluk ram khawpi Beijing ih innsaknak ih lift tuahtu pawl an cangsualih mi 32 an thi. Henan province ih innsaknak hmun ah electric generator a puakih 15 an thi, 9 in hliam an tuar. Hunan province ah lift tuahtu thotho cu an thilri a siat ruangah lift ihsin an tla ih, mi 17 an thi. – Reuters\nPakistan in Benazir hngilh lonak tuah: Kan dung December 27 ah Pakistan cun prime minister rak ttuan dahtu Benazir Bhutto hngilh lonak ding ah amah an phumnak hmunah puai an tuah. Bhutto hi Pakistan president Parvez Musharraf in raalkap cahnak thawn thuneihnak a cohlang ihsin ram dangdang ah a relh ih, nainganzi dinhmin a thleng aw ih, rampi in hruaitu hrilnak ding an tuah zik hrawng ah an ramah a tlung sal ih, Pakistan People’s Party hotu si in, hril awk hlanih a khualtlawnnak ah thihcilh bomb puahtu pawl in vei thumnak ah an that ngah. Bhutto ih pasal Asif Ali Zardari cun a aiawh in president hna a ttuan lai. UN secretary-general Ban Ki Moon cun Benazir Bhutto ih thiahnak thuhla zohfiang ding in tawlrel lohli a si ding tiah a phuang. Bhutto a thih lai ah British mithiam pawl cu misual hawl ding in an sawm na’n an kaihmi a tamsawn cu an suah sal. – AP\nUFO zirnak tlanwng duh lo: University of Hongkong cun kan dung tlawngkai nikhat ah UFO (Unidentified Flying Object, kawl ttong in-yef;uefjym;ys ) thuhla zirnak cu a duh lo ruangah UFO lam zir a duhtu pawl cun sandan an piah. Hongkong University thuneitu pawl cun, “Hivek subject zir ding cun thilri zianghman kan nei loih, a zirhtu ding saya khal an um lo” tiah a ti. UFO thuhla zirnak hi ‘Ufology’ a si. – AFP\nNorth Korea kutdawh ram: North Korea cun kan dung tlanwgkai nihnih ah leitlun ram dangdang in Nuclear cahnak a tuahmi cawlhsan dingih an forhfialnak cu kutdawhnak in a hmang tiah Yonhap thuthangca cun a sim. North Korea cun ‘Japan’ in zinaan le thil dangdang a tawlrel sak lo ahcun ‘Nuclear tuahnak bohsiat sal a tumnak cu a cawl mai ding’ tiah a phuang. Hih thu hi North Korea mi harsa pawl ei le in lamih a bawm rero tu South Korea cun “Kut dawh cingih nuclear bomb tuah thei” tiah a puhmawh. North Korea ihsin mi tampi cu Thailand le South Korea ah refugee vekin an lut ih, South Korea khal in ‘ei le in’ lamih bawmnak ding ah rampi ‘Budget’ tiang a rak tawlrel dah. –Reuters\nTuluk le Russia raalkap rualpi aw ding: Kna dung tlawngkai nikhat ah Tuluk raalkap cun leitlun acozah dangdang thawn an pehtlaih vivo theinak ding ah ‘Military Hotline’ a tuah ih, Russia cun a biak hmaisabik tiah Xinhua News Agency cun a ngan.(Tuluk le Russia hi mah le mah duh aw tawk veve cing in, midang kutih rul kua zen tumtu an si ruangah kan Bible sungih kan hmuh vekin Bawi Jesuh a rat sal hlan te ah Jerusalem tiang do dingih ra pawksuak ding ‘Gog le Mogog’ ram (miphun) pawl kha an si. –Ed)\nKawlram in gas zuar vivo ding: Kan dung tlawngkai nikhat ah Kawlram cun Tuluk tipi kap tluan lamzin ihsin India le South Korea hnen ah ‘Natural Gas’ a zuar ding tiah ‘New Light’ thuthangca cun a sim. Hih Gas hi Rakhain ram ihsin laksuah a si ding ih, cuihsin Tuluk cun pipe tuahnak ding pawl a tumsak thluh dingih, Tuluk thuneihnak hnuai in India le Korea cun gas an rak lei ding. Kawlram hi nainganzi lam buainak ruangah UN cun leitlun sumpur leilawnnak ihsin a zohsan na’n, Tuluk, Thailand le India hnen ihsin sumpai tampi a ngah ttheu ruangah harsatnak nei loin ‘mipi’ a hruai ringring thei. Thinig, lung man khung, Gas tivek ihsin nikum 2007 sungah US$ 270,000,000 a ngah tiah ‘New Light of Myanmar’ cun a ngan. Kum 2006 ah Kawlram sungah ramdangdang ihsin company 13 cu Gas lasuak ding in hmun 33 ah hna an ttuan. Hiti cingin Kawlram cu leitlun ih ram harsabik a si lai. – AFP\nNazi 48 sungah tapung khawpi lawngsak tum: Sri Lanka raalkap thuphuangtu Brig. Udaya Nanayakara cun kum 25 sung an do rero mi LTTE (Liberation Tigers of Tamil Eelam) pawl khawpibik Kilonochchi cu nazi 48 sungah kan lawngsak ding tiah kan dung tlawngkai nili ah a sim. Tuih ttumih raalkap pawl in vanzam le helicopter, tank le pukpi thawn an do hi zarh 6 sung ah Kilonochchi kiangkap 2 km tiang an thlengih, khawpi cu fek zet in an kulh. Vanzam bawmnaka thawn tlawngkai nithum ah LTTE raalkap 50 thawn an that ih, acozah raalkap 4 an thi. Sri Lanka president Mahinda Rajapaksa cun 2008 sungah hih LTTE pawl hi kaih khih thluh a rak tum na’n rauhpi a tak tuk ruangah raalkap pawlin hna an ttuan ttha thei lo tiah Udaya cun a sim. Tlawngkai nithum ah acozah raalkap pawl cu Tapung pawl raalnam retnakbik Paranthan ah an lut thei ih, LTTE lam cu dunglam ah an kir deuhdeuh. LTTE hotu Balisingham Nadesan cun, “ Kan thih tiang kan do vivo ding” tiah media ihsin thu a than ve. Kum 25 sung an do awknak ruangah milai 70,000 lai an thi zo.Tamil miphun pawl cun an umnak khua cu independence ding in an dilnak ruangih do aw an si ih, a ram neitu Sinhalese pawl in an siang lo a si. –AP\nIndia ah bomb puak: Christmas le kumthar puai hmantu pawlin thilri man awl zetzetih an leinak bik Guwahati (Assam) khawpi sung bazaar ah muslim biaknak atcilhtu pawl cun kan dung tlanwgkai nithum ah bazaar a fehtu pawl siatsuah ding in bomb pathum rori ankam ih, pakhat lawng a puak cing in mi 5 an thi ih, 26 in hliam an tuar. A dang pahnih cu palik pawl in an siatsuah (defused) man. Guwahati hi North East India (Mizoram, Nagaland, Megalaya, Manipur, Tripura) ihsin Khrihfa tampi Christmas le kumthar hrangih an bazaarnak hmunpibik a si ih, miphun dangdang rawi awknak bik khal a si. –Reuters\nJapan ah thihnak tam sawn: Japan ram cun kum 2008 sungah an ramah nausuak (birth) hnak in mitthi zat (death) an tam sawn tiah an ram thuthangca Kyodo News Agency cun a sim. 2008 sungah naute thar 1,092,000 an suakih, mitthi zat cu 1,143,000 hrawng an si. Naute suak thar hnakin mitthi cu 51,000 hrawng in an tamih, 2007 ah japan nunau pakhat in a san sungah fa 1.34 (Nupi nu pathum in an san sungah fa 4 an nei tihnak) a nei tiah record tuah a si. Japan hi leitlun ram tthangso lak ahcun milai karhnak a malnak bik a si ih, kum 60 ih pension an si ttheu ruangah an ram cun hnattuantu a sam deuhdeuh. Curuangah aoczah cun kum 65 ih pension ding dan thar a tawlrel rero asi. -Reuters.\nThailand ah kum thar hmuaktu 60 thi: Thailand khawpi Bangkok ah kan dung tlawngkai nithum zaan ah night club pakhat ihsin meisa kang a suakih, a sungih mi 1,000 hrawng cun suahnak hawlih an nek awknak lamah mi 61 an thi. Hih nightclub sung ah hin meisa ih lekthiam pawl an sawmih, cupawl cun mi 1,000 hmai ah meisa a phun thawn zoh nuammi thiamnak an langter. Asinan, cupawl ih meisa kham thei lo tiangin a kiangkap ih zu le thil dangdang khal a kang vivo ih, minute 10 sungah meisa cun inn pi sung cu a luahkhat thluh. Hrekkhat cu meisa ruangih thi an si ih, hrekkhat cu meikhu hip ruangih thi an si. A tamsawn cu ttihphang zetih lamzin an hawlnak lamah pakhat le pakhat an nek aw ciamco ih, a tlu hmaisa pawl cu an pal ciamco ruangah a si tiah mitih a hmutu pawl cun an sim. Ramdangmi 35 cun hliam an tuarih, Singapore rammi pakhat tla a thi. Hih ‘Santika Club’ hi sawng hnih a si ih, Bangkok khawpi lunnak bikih um a si ruangah prime minister Abhisit Vejjajiva cun a hmun ah a ra zoh ih, hliam a tuartu pawl hnen ah, “Ziangah so meisa thawn nan lek?” tiah a sut hai.\nBangladesh in prime minister thar nei: Kan dung tlawngkai nikhat ih rampi hrilawknak a neitu Bagladesh cun prime minister thar ding ah nunau Sheikh Hasina Wajed a nei thar. Patliament seat 300 ihsin 231 rori a ngah. Hih hril awknak ah hin vote firnak a um hnuaihni tiah thuthang a um ko na’n a hlanih prime minister rak ttuantu Khaleda Zia cun Hasina ih nehnak cu a pawm. Khaleda hin seat 27 lawng a ngah. Hasina cun rampi hrangah opposition party pawl thawn kan ttuantlang ding tiah a sim. –AFP\nLeitlun lehlan lam (World Sports)\nSTEVEN GERRARD IN THUHLA BUAI A NEI\n(England Football team in suahter a si men thei…)\nLiverpool captain Steven Gerrard(kum 28,fate pahnih pa) a football lehpi rualpi pawl thawn kan dung zarhpi zanih New Castle 5-1 ih an neh ruangah tlawngkai nikhat zanah neh lawmnak tuahin Louge Inn bar ah an nuam zet hai. Himi tumih an lehnakah Gerrard in goal 2 a thun ve ih cumi lungawi tuk um thei lo lawman si bik. Hi zan cu an rualpi za in an in ei nuamin an duh ai ih tam an an in ei deuh a si hmang ding. A tawpah awkam elawknak ihsin kutthlakaw ih sualawknak tiang a hung suak.Hi dawrih part time ih tuan Marcus McGee DJ(kum 34, fanu 2 ih pa)cu Gerrard in music a duh zawng vun thleng sak dingin a fialih a thleng sak duh lo.\nCuisin awkam an elaw hai ih McGee in a awmah a vun tul. Cucun, Gerrard khalin a thin supaw thei nawnlo in a kiu in a ka zawn cu a vun hngawng hlekhli. A rualpi pahnih khalin beer dawng in a lu ah a ra vaw ve. Hiti an hun buai taktak hnu ah doorman(sangka kiltu) le mi dang hnatuantu pawl khal khuilamih simaw anrak tlanhlo thluh. An ti buaibai awk can hi minute 10 hman tilo a sinan an tuahmawhawk na man zet. Hi zanah McGee hi thawmhnaw thiangfai zetten a rak hruh.An velh nakah a ha a thlawng, a cal le a hmai ah tuahmawh a siih hospital tiangin fehpit a tul. A lu ah hmun 4 lai thit a si fawn.\nHi dawr tapthlangah thisen le khuathai kuai reirei tivek pawl khal hmuh ding a um.Hiti an buai culci ruangah hi an ei in nak dawr khal hi tlawngkai nikhat in khar a si hngal. A hmunih mitih hmutu pakhat cun “ Hizanah Gerrard hi nuam zetten a umih zu khal a ri tuk lo” tiah a sim ve. Tifinriat kapih um southport khua ih palik pawlin Gerrard le a rualpi 3 hi sualaw ih mi tuahmawh timi case in tlawngkai nikhat ni zinglam nazi 2.30am (GMT0230) ah an kai. Palik pawlin an kai ihsi nazi 24 zik lai cu an hrengtar hai a si. Thuneitu pawl in hitivekih buaibainak an tuah ruangah kum 5 sung thawng in tang ding tiang in thu an rel sak. Asinan, hi ni lala ah amah thawi an kaihmi midang 3 khal cu an tlun thu zianghman rel sak loin an zaten suahsal a si.Asinan, an thuhla cu zoh bet vivo ding ti a si ve thung.\nGerrard cu John Doran (kum 29) le Ian Smith (19) pawl thawn 23 Jan 2009 ni ah court ih va fehsal ding in thu nei tu pawl in an ti. A rualpi an kaihmi pawl hi football lam lek tuk an si lemlo. Gerrard ih nupi Alex Curran khal papi palik kaih tawng cu arak buai ve nasa. Police station ah a va fehih thuthangca ngantu pawlin thuhla na rak sut rero nan ziangti hmanin a let duh lo. Southport umnak hmun hi Gerrad ih umnak ihsi hla tuk lemlo ih um a siih Forby , Merseyside in peng 10 zikte ih hla ah a um. Gerrad hi England rampi aiawhin vawi 70 a rak lek zo. 2005 ah Liverpool club in Champion League ih champion laknakah a rak tel zo. England siangpahrangnu Elizabeth II in Buckingham Palace (Siangpahrang Inn pi) an ramih mi hminsin tlak member pawlah a telh ve zo mi khal a si.\nLiverpool manager Rafa Benitez in “ Gerrard hi cu a football lehnak hrangih pum a peknak, training ih a taimaknak pawl hi zohthimtlak hruaitu pakhat cu a si hrimhrim.” tiah a ti. Steven Gerrard hi England football team ih mid- fielder a siih leitlunih mid-fielder lek thiambik a si fawn. FA cun “Hi buaibainak hi ziangruangah a ra cang ti hi zo hmanin faingfelten kan theihlo ruangah le palik lamih thu le hla an suh rero lai ahhin cun ziangti hmanin hrawlhawk a tum lo” t’in a rak phunag ve.Liverpool club in official in thu a suah. Gerrard hi Liverpool club hrangah kum 10 rinum le tangkai zetin a rak um zo ih curaungah club khalin tuitumih a thuhla buai ah a theitawk suahin a bawm ve ding a si”. Tuitum thuhla vekin 2003 ah Alan Smith cu mipi lamah tidai dawng a hei denih ruangah palik lamin thilsual tuahah an phuang. Curuangah England team ihsin suahter a si. Hilo mi dangdang khalin zurit ruangah le thil dangdang raugnah thuhla a phunphun an rak neih culci hai. Gerrard hi England team ihsin cawlhter ve a si pei maw?\nCHELSEA STAR DIDIER DROGBA\n( Chelsea ihsin a suak thlang men thei!)\nDrogba (kum30), Ivory Coast hitman in a liam zomi thla 12 (kumkhat) sungih a rak tuarnatnak hmuahhmuah cu a hnuailam vekin a phuang suakaw thluh a si.Khimi can pawlah khin a umnak club hrangah goal 9 a thun. Cup final tumhnih ah caklo sinakah tel in le Champions League final ah Manchester United thawi lehnakah lek thei lo in a rak um. A tlangpi thu ih a rak buainakbik pawl cu:\nJune thla ih a pi thih tumah Chelsea club lam ihsin mallai lawng theihthiampinak a um.Thinlung takte ih football leh duh nawnlonak a neihmi cu titawpmai loin a thinlung a fehpi vivo.\nHliamhma a neih hnu ah Club in a parah rinnak nei nawn lo in a thei.\nStamford Bridge ah a rual rak kawmngaih zetzetmi pawl Geremi,William Gallas le Claude Makelele pawlin Chelsea club an suahsan hnu ah a umhar thei zet. Manager Luiz Felipe Scolari in ka lehnak position ih lek dingin ziangruangah paisa tamzet cemin Nicolas Anelka a lei? timi hi theihthiamhar a ti zet. Drogba, zarhkhatih pound sterling 90,000 ngahtu in hiti hin a thinlung sungih a rak paimi thuhla pawl cu a tang suak thuaithi…..\n“Tuikum sungih thinsau te ih ka tuar tento dingmi cu football lam a silo.Thildang hmuah aiin i tawnhremtubik cu ka duhdawtzet le ka ngainat zetmi ka Pi thih thuhla a si sawn. Hi thuhla hi keimah te khalin ka sutaw ko. Himi thehhnu hin ziangtin thil ka tuah vivo ding timi a can a kim tikah lawng theih ding a si” a ti.“Himi thuhla ahhin keimahte’n hiti’n ka tawng suak. Hitivek thil thathnemnak neilo pawl ka tuah theh hnu ah ziang laksawng hman khal a um lo ding timi khal ka thei ko.Club ihsin in bawmnak le thazang peknak khal a umlo hi a dikmi asina’n cumi ruangah cun zianghman tihphannak ka nei cuang fawnlo. Hivek thil a rak can hnu zarh malte sung ahhin football leh bet duhnak zianghman khal ka nei nawnlo. Asinan kum 2009 ahcun thil pakhat cu a ra thleng lai ko ding. Cumi cu ziang a si tiah kalo sim cih duh lemlo…” tiah thuthangca tawlreltu pawl hnenah a sim.\nKhitivekih “The Sun, London” thuthangca ih a umnak club sawiselnak arak neih ruangah England paisa pound sterling 100,000 cu kuan dingih a tlun thu relsak a si. Hitivekih a nuncan zilh nakih paisa kuanter asi ahcun a zarhkhat hlawh cu a cem thlang ding tinak a si.\nInter Milan in Owen lei tum: Michael Owen (kum 29), tui’ New Castle ih an rinsanbik pakhat cu Jose Mourinho, Inter Milan boss in lei a duh zetih sterling pound 12 millions tiang pek a ngam thu a phunag. Owen hi tui a leh rero nak club thawi agreement an tuahmi cu June thla lamah a cem ve thlang ding. Himi club in an duh nawnlo asilo hmanah amahin suah a duh thlang asi ahcun anih hrangah cun zianghman lungphannak ding a um lemlo.Serie A hotu leaders Inter Milan lam khalin tuihlan thla tam tel ihsi lei dingih anrak hual cia ringring asi zo ih ruangah a ranglamih Newcastle thuneitu lam pawl dawr an tum thu an phuang a si.\nMan U in Tevez zuar suak men thei: Manchester United in Tevez hi kum hnih agreement in transfer man pound sterling 32 million thawi anrak leimi a si. Tu ahcun Man U lamin himi zah paisa cemnakah anih hi a tawk ko maw? ti’n an ruatsal rero. Real Madrid le Inter Milan lam cun Tevez an zuar suah ding hi an hna an rak thawng nasa.\nENGLISH PREMIER LEAGUE: Liverpool in Newcastle cu 5-1 rori ih aan neh raungah point 45 in sang bik a si lai hrih. Chelsea in Fulham cu 2-2 ih a draw raungah a point hmuh ding zatih hmu thei nawnlo in point 42 hmu in duh khalle duhlo khalle Liverpool dung a thlun. Hi tum 20 an sit veve hnu ih an result a si. Man U cun tum 17 a sit zo ih point 35 a hmu. Arsenal in tum 20 sit zo in point 35 a hmu ve. Tuikum ih champion ngahtu ding hi zo bik an si pei ti cu atheihthiam a har deuh hrih lai.\nHrekkhatin Chelsea rori in champion a ngah ding tiih an ti lai ah hrekkhat vet hung cun Liverpool asilole Man U as I ko ding tiih mai zum dandanih tawng kan um celcel ko. A tikkcu thotho in a dikmi a phuang lai ko ding.\nTENNIS:Tuikum French Open trophy cu fala mawite, Ana Ivanovic in Dinara Safina cu a nehih a lak ta riai. Leitlun nunau tennis star, Serbia rammi Jelena Jankovic hi world No.1 a si.\nBOXING:Khristian pawlih kan uar zetmmi Evander Holyfield (kum 46) heavy weight vawi 4 lai champion rak ngah dah cu tui kan dung te Dec 20,2008 ih Nikolai Valuev in a neh nakah lungkimlonak mallai a um. Zohdiktu (judge) lamin point rukmi a um ti a si.WBA Championship Committee in zohdiktu lam cu an point siar dan thuhla ah rukmi a um timi hi zoh fiang sal dingin a fial. WBA Championship Committee khalin uartu (fans) lam ngaidan le media (thuthang tawlreltu) pawl upatnakin an zoh fiangsal rero lai a si tin thu a suah.\n2008 thuthang lawrkhawm\n2008 LEITLUN THUTHANG LAKKHAWM\n1st ah Europe ram pawlkom cun kuak fawh lonak ding daan thar an tuah thawk. Kuala Terangganu khawpi cu Malaysia ih khawpibik 12 nak a sit hawk.\n2nd ah Malaysia Health Minister Chua Soi Lek cu nunau mipatnak lam DVD zuk sungih a rak tel ve ruangah a hnattuannak ihsin a cawl.\n4th Leitlunih mitcaw pawl hrang ‘Ni’ (World Braille Day) a si.\n11th Leitlun ih tlang sangbik Everest tlang par a kai hmaisabik tu Edmund Hillary cu New Zealand ram Auckland ah kum 88 si in a thi. Amah hi khuai (bee) zohkiltu a si.\n16th Kawlram khawpi Yangon ihsin saklam peng 65 ih Pyinbonegyi ah bus sungah bomb a puak ih, a mawngtu a thi.\n22nd Bat Man zuknung netabik ih misual (jocker) a ttuantu Heath Ledger cu New York ih amai’ inn sungah, sii phun thum rawimi a ei ruangah a thi.\n27th Indonesia president hlun Suharto cu natnak phunkip in a thi.\n14th Leitlun ah Valentine’s day hman a si. East Timor ram president Ramos Horta cu a umnak inn ah tapung pawl in an kapih, Australia sizungah an fehpi.\n27th Singapore le Indonesia ih cangvai ttheu Muslim tapung Jemaah Islamiah hotu pakhat Mas Selamat Kastari cu Singapore thawng inn ih ek inn sung ihsin a tlansuak.\n28th Thailand prime minister hlun Thaksin Shinawatra cu kum khat sung Hongkong ih a relh hnu ah an ramah a kir sal. Rampi tangka eiruknak thubuai ruangah thutthennak inn ah a feh cih.\n29th Iraq ram thutthennak cun Saddam Hussein thluntu Ali Hassan al-Majid cu a thihnak ding in lungkimnak an tuah. Ali hi 1980 ah Kurd miphun pawl thah ciamconak dingih boruak sia a tuah ruangah ‘Chemical Ali’ ti’n leitlun ah a lar. #2005 ih Muslim pawl dodalnak cartoon cu Denmark ram ihsin a ra suak sal.\n8th Malaysia ih Barisan Nsional cun rampi hril awknak ah nehnak an co. Opposition party cun state 5 ah nehnak an co ve. 10th ah prime minister Abdullah Ahmad Badawi cun thuneihnak a clhlang sal.\n10th Kawlram ih hlasak thiam ‘Sain-Tthi-Saing’ a thi. Germany ih Maria Lanch Abbey Buddhist biakinn a kiltu phungki pakhat hnen ihsin nunau mipatnak lam le mipa le mipa sualpi awknak lam DVD 230 rori palik in an kai. # India ramah naute nunau lu pahnih nei a suak. A lu cu tthen thei lomi a si ih, a mit pali cu veikhat ah an tthep rual thluh. A ka pahnih in pawhte tii a fawp thei.\n20th US in Iraq a donak kum 6 a kim. March 2003 ihsin March 2006 sungah US le amah bawmtu raalkap 4000 hrawng an thi ih, Iraq mipi le Saddam Hussein ih raalkap 104,000 ihsin 223,000 tiang an thi. (World Health Organization)\n22nd Taiwan rampi hril awknak ah Kumingtan party hruaitun Ma Ying Jeou cu president ih hril a si.\n2nd Queen Elizabeth cun kum 82 nak birthday a tuah.\n5th 1959 ih tuahmi Benhur film le Moses film ih minta Chalton Heston cu a umnak Beverly Hill ah kum 84 in a thi. Heston hin 1959 ah Oscar a rak dawng. # Pope Benedict XVI cun a hmaisabik hrangah muslim pacang pakhat cu ‘Khrihfa ih lut cuang loin’ Khristian daan vek in ipilnak a tuahsak. Leitlun ih muslim ram tampi cun an dodal.\n10th Thaland ih Ranawng ah kawlram mi 54 cu mawttaw sungah thawthawt thei loin an thi. Daan loih lut a si ruangah vur bawm ah mi 101 an retkhawm ih, a thi lo pawl khal an kai thluh. Mon miphun lam an si.\n14th Cambodia ramih kut ttial zohthiam ‘Im Borim’ cun tuih kum 2008 hi nunau thinsiat kum a si ding tiah, leitlun in harsatnak a phunphun a tuar ding cu a simlawk.\n22nd Zaanlam nazi 8:20 hrawngah Yangon khawpi lamzin kap ah bomb a puak. Minute rei lote hnu ah Trader Hotel kiangah pakhat a puak sal. Thihnak a um lo, mawttaw malte a siatsuah.\n25th FHM magazine cun leitlunih casiartu pawl ngaidan lakkhawmnak a tuah ihsin nunau sexy bik cazin a tuah ih, ‘Transformer’ film ih mintami ‘Megan Fox’ cu a hrilsuak. Angelina Jolie cu 12 nak a si ih, Paris Hilton cu 77 nak, Britney Spear cu 100 nak ti’n.\n28th Austria ramih pacang pakhat Josef Fritzl cun amai fanu rori Elisabeth Fritzl cu kum 1984 ihsin innhnuai ah a khum ih, a ihpi reronak ihsin fanu le fapa 7 lai a rak nei tiah palik in an hmusuak ih, an kai. Germany ah muslim pawl huatnak a ra suak. Naute ruak pali kawltu khal kaih a si.\n2nd Kawlram ah Cyclone Negris cu nazi pakhat ah kilometers 215 in a hrangih milai 140,000 ihsin 152,000 tiang an thi/hlo.Sri Lanka , India le Bangladesh khal in an tuar. Milai 1,500,000 in harnak nasa zet an tuar.\n7th Russia president thar Dmitry Medvedev cu hrilsuah a si ih, nazi pahnih hnuah Vladimir Putin cu prime minister ding in ttuanvo a pe cih.\n12th Tuluk ram ah linghnin nasa zet a thlengih milai 69,000 an thi ih, 374,000 in hliam an tuar. 4,800,000 cun umnak an nei lo.\n14th Israel in Independence Dimond Jubilee (kum 60 kimnak) puai an tuah.\n19th Dr. Mahathir Mohamad cun amah le a nupi Siti Hasmah Mahamad Ali thawn UMNO (United Malaysian National Organization) an suahsan.\n27th Kawlram acozah in Aung San Su Kyi cu kumkhat dang hren bet sal.\n3rd Obama cun an party Democratic aiawh ih president candidate si ding in Clinton a neh.\n15th Kawlram raalkap pawl cun Cyclone thlipi a tuartu pawl rak bawmtu ‘The Myanmar Tribune’ thuthangca editor cu amah ttuan bawmtu minung 16 thawn an kai tiah AFP thuthang cun an phuang.\n19th Aung San Su Kyi hrang kum 63 kimnak birthday cu Kawlram NLD zung ah an hmang.\n20th Leitlun ah ‘World Refugee Day’ hman a si.\n22nd Philippine ramah lawngpi a let ih, milai 750 an thi.\n27th Leitlun ih Microsoft Corporation hotubik Bill Gate a cawl. (retired)\n14th Catholic kawhhran cun World Catholic Youth Day cu Sydney , Australia ah an hmang. # Vietnam ramih Miss Universe 2008 hrilnak ah Venezuela ram fala Dayana Mendoza (k 22) cu hril a si.\n16th UNHCR card lem kaitu Russia mi 1 le Ukraine mi 2 cu Ampang an kai.\n19th Kawlram in Martyr’s Day a hmangih, Aung San Su Kyi cu sawm a si lo.\n21st ASEAN meeting 41 nak cu Singapore ah tuah a si ih, Kawlram aiawh Nyan Win cu nasa zetin an kawk. # Nepal ram cun a hmaisabik dingah Ram Baran Yadav cu president ding in an hril ih, siangpahrang uknak a tawp.\n25th Leitlunih ‘Test Tube Baby’ (In Vitro Feertilisation-IVF- thlalang sungih naute an tuahmi) suak hmaisabik Louise Joy Brown cun kum 30 kimnak birthday a tuah. Mipa IVF ih suak hmaisabik Alastaire Macdonald (kum 25) cun a hmanpi.\n1st Poland khawpi Warsaw cun German (Nazi) acozah uknak hnuai ih an harsatnak kum 64 kimnak an hmang. Poland hi leitlun raalpi 2- ah mipi thih tamnakbik a si.\n6th Hiroshima Day kum 63 nak hman a si. #Canada ram bus sungah Weiguang Li cun tlangval pakhat Tim Mclean (k 22) cu san um loin a ihthah lai ah nam in a dawt ih, a taksa khal a ei sak.\n7th US president George Bush le a nupi Laura Bush cu, an fanu Barbara Bush thawn Thailand an tlawngih, Laura le Barbara cun Karen raaltlan pawl umnak Mae La Refugee Camp an pal. Russia acozah cun Georgia ram cu raalkap cahnak thawn a do thawk.\n8th Tuluk ramah Olympic 2008 onnak puai tuah a si.\n11th Thailand prime minister hlun Thaksin cun a thup te’n an ram a suahsan ih, Britain ramah a relh.Cuih hnu ah refugee sinak a dil.\n13th Leitlunih nunau sangbik Sandy Allen a thi. Amah hi 2.31 meters a si.\n15th Mohamad Saiful Bukhari cun muslim biaknak cabu thianghlimbik Quran parah thukam cingin a pu (boss) Datuk Seri Anwar Ibrahim cun a sualpi (mipa le mipa sualpinak hmanpi) tiah thuthang ngantu 30 hmaiah a phuang aw.\n18th Pakistan president Parvez Musharraf cun a cawlh ding thu a phuang.\n19th Malaysia lawngpi MT Bunga Melati Dua cu Somalia tipi gulf of Aden ah misual (pirate) in an.\n20th Aung San Su Kyi in UN aiawh ih tawngtu ding Gambari a tawng duh lo.\n29th Canadia pop singer Avril Lavigne cun Malaysia ah concert a tuah.\n1st Leitlunih kedam tuahtu company lar zet Bata company neitu Thomas Bata (Czech Republic ih suak) cu a kum 93 nak ah Canada ram ah a thi.\n13th Kawlram, Kyak Kyi khua cinema hall ah bomb vei hnih a puak. Mi pahnih an thi.Acozah thiltuah tiah mipi lam cun an puhmawh.\n14th Aung San Su Kyi in rawl a ul. A ei ding rawl an peek khal a la lo.\n15th Indonesia ramah 30,000 Rupiah (RM 11) a lakih co dingin mipi an nek awknak ah milai 11 an thi. Biakinn varanda cim ruangah an tlanih 21 an thi bet.\n16th japan ram Kyoto khawpi ih leitlun ram neinungbik 8 (G8) tawng awknak ah US secretary-general Ban Ki-Moon cun Kawlram thuhla cu napi ih ruat ding in UN ihi Veto power neitu pawl hnen ah a sim.\n22nd Russia in Nuclear bomb hmangtu lawngpi Venezuela ramah a tlawn ter.\n23rd Kawlram acozah in thawngtla 9002 a suah.\n24th Japan prime minister Fukuda aiawh dingah Taro Aso cu hril a si.\n25th US in Nuclear bomb hmangtu lawngpi cu Japan ah a tlawn ter ve\n27th Kawlram NLD party kum 20 nak an hmang. UN security council in New York ah Kawlram thuhla relkhawm. Ban Ki-Moon in kawlram democracy lamzin cu ‘Thu’ lawng si loin ‘A takin’ lang seh tiah Russia , China le US a sim.\n29th Malaysia lawng Somalia tipi ih an kaihmi cu US$ 2,000,000 in an tlensuak sal ih, Somalia pirate pawl cangvaihnak daihter dingin UN in ttuanvo lak a tum.\n16th Aung San Su Kyi in kawlram acozah hnen ah mah suah lohli ding in dilnak ca a kuat. 2003 May 30 ah kaih a si ih, kawlram dan cun nainganzi ruangih an mi hren pawl cu kum 5 lawng kaih thei tiah a sim na’n 2008 may 30 hnu khal ah an suah duh lo ruangah, acozah cun ram daan khal a thlun lo a ti.\n22nd India ram in thlapi um dan theifiang ding in satellite (rocket) a thlah.\n25th Oscar laksawng ngahtu Jennifer Hudson ih unaupa, a nu le a tunu an pathum in an umnak Chicago ih inn sungah meithal ih kap aw that in hmuh an si.\n26th Leitlunih thaubik Manuel Uribe (k 43) cun nupi a nei. 590 kg a si.\n3rd Kawlram lawng cu Bangladesh pawl tipi sungah lut in zinaan le thil ttha umnak hawl in an vak. Bangladesh in nasa zetin a dodal, palai tla a thlah.\n5th USA president hrilnak ding result a suakih, Obama cun nehnak a co. President 44 nak dingin Jan. 20, 2009 ah thuneihnak a cohlang ding.\n7th Taiwan ramih Pastor Tang Tai Shen (k 58) cu kum 2 sungah nunau 13 a rak sualpi ruangah le cuih a sualpi rero lai khal vedio a rak zuk ruangah kum 10 thawng tla ding in thutthensak a si. Amah bawmtu tla kum 7 thawng thlak an si.\n8th British siangpahrang fapa Charles cun kum 60 kimnak birthday a tuah.\n11th Europe ram pawlkom cu France ram ah leitlun raalpi vei khatnak a cemnak ni hngilh lonak puai an tuah. Leitlun raalpi kha Nov. 11, 1918 ah a cem a si. #Kawlram raalkap pawl in phungki le tlawngta hruaitu 14 a kai ih, Insein thawng inn ah a kuat. An zate’n kum 65 ciar an taang ding. 1988 generation thuhla ruangah a si tiah AFP cun a sim.\n22nd Malaysia ih muslim biaknak atpitu pawl cun ‘Yoga’ exercise hi ‘haram (prohibited—tuah lo ding) a si tiah an kham.\n26th India ram thlanglam Mumbai khawpi ih hotel pahnih cu muslim tapung pawl in siatsuah an tumih, mi 195 an kap that. Tapung 12 an si ih, 11 cu an kap thar ih, a dang pakhat cu an kai ngah. Raalkap pakhat a thi, hotel kiltu 15 le Ramdangmi 30 hrawng an thi.\n1st leitlun ah ‘World AIDS Day’ hman a si.\nZimbabwe acozah in tangka cahnah khat ah (note) 5,000,000 s tuah. Leitlun ah man nei lobik tangka a si.\n13th South Africa khawpi Johannesburg ih Miss World 2008 hrilnak ah Russia fala Ksenia Sukhinova cu hril a si.\n14th US president George Bush cu Iraq ramah a tlawngih, thuthang lakhamtu pawl thawn an kawm awknak ah Egypt rammi TV host cun a kedamin a deng.\n15th Israel cun Palestinian thawn rem awknak ding ah thawng tla (Palestinian mi) 229 rori a suah. Israel le Gaza ramri ah Judah miphun atcilhtu pawl cun muslim pawl an dawi ruangah Paliestinian cun Israel ram thlanglam Negev kiangkap hrawng ah rocket bomb an kap thawk.\n17th UN secretary-general Ban Ki-Moon cun Kawlram acozah in democracy tawlrelnak lamzin ttha a tuah ngaingai hlan cu, Kawlram sungah ka tlawng lut lo ding ah tiah a phuang sal.\n21st Mauritan raalkap acozah in thuneihnak an lawngsakmi an president Sidi Ould Sheikh Abdallahi cu thla 5 sung thawng inn ih a um hnu ah a suak sal.\n27th Israel pawl thinheng in Gaza ih Palestinian pawl umnak ah vanzam in bomb an thlak thawk. Mi 205 an thi, 700 in hliam an tuar. Kum 60 sungah nikhat sungih Israel raalkap in Palestinian pawl an thah tambik a si.\nThuih zarh hrang thufim\nNu le Pai’ duhdawtnak a thei thiam lotu cun tikcu caan tha a hmang dah lo dingih, midang hmuhsuamnak khal a tawng vivo lai ding ti thei seh. – Allan Rover Jr.\nLai Christian Fellowship, Malaysia\nDeacon Election Tuanvo Zem awknak\n1. Pa Za Dun President\n2. Pa Thawng Hlei Thang Vice President\n3. Pa Kap Lian Thang Secretary\n4. Pa Len Hlei Thang Joint Secretary\n5. Pa Kawl Lian Treasurer\n6. Pa Za Cung Nung Assistant Treasurer\n7. Pa Lal Ring Lian (Nubu Advisor)\n8. Pa No San Thang ( -do- )\n9. Pa Mang Ci Hrin ( Mino Advisor)\n10. Pa Mang Kip Zul ( -do- )\n11. Pa Khaw Tin Mang (C.E. Advisor )\n12. Pa Hrin Kam ( -do- )\n13. Pa Sen Bawi ( Mission )\n14. Pa Lian Luai ( – do – )\n15. Pa Lal Hre Lian ( – do – )\nHruaitu Issue 71\nHruaitu Issue 63


TNLA Pawlin Rawldawr Ah Rawl An Ei Ih A Man An Pe Dah Lo, Khua Lal Hnenah An Dilter Ṭheu – Meifar\nTNLA Pawlin Rawldawr Ah Rawl An Ei Ih A Man An Pe Dah Lo, Khua Lal Hnenah An Dilter Ṭheu\nDecember 13, 2021 admin Lawrkhawm 0\nShan State, Namtu khua ih rawldawr ah TNLA pawl cu rawl an va ei ṭheu ih an rawlei man an pe dah lo, an rawlei man cazin cu an khua lal hnenah an pekter ih an khua lal in arak peksak thluh ṭheu.\nThuhla theitu in, “Namtu ramsung ah TNLA ralkap ṭhenkhat pawl umhmun an khuar, khuasung ih rawldawr ah rawl an va ei ṭheu ih an rawlei man cu khawtlang upa pawlin an peksak ringring” a ti. TNLA ralkap pawl khalin an rawlei man cu an pe lo ih an hminsinter hnuah a man cu an khua lal hnenah an va dilter ṭheu.\nThuhla theitu in hitin a rel bet, “Dawr neitu pawl khalin ziangtin hman an ti ngam lo, an rawlei man cazin kengin khua lal hnenah sumpai an va dil ṭheu. Khua lal pawl khal thupek an dawngcia maw si ding, dawr neitu in sumpai an va dil tinten an rak pe ṭheu” a ti.\nKhua ṭhenkhat khalah TNLA pawl cu diklo zetin an cangvai ih mipi in tlunlam upa hnenah an hek duh tuk nan an nunnak hrang an ṭihphan ruangah daiten an umsan thu media hnenah an sim thei.\nHmin tarlang remlo tualsung mi pakhat in, “Ṭhenkhat khua ahcun TNLA pawlin khuasung mipi motor le bike hi alakin an hmangsak ṭheu, an hmang laiah a siat asikhallen an tuahṭha nawn lo ih an pe kirsal nawn lo. Motor/bike neitu pawlin an va lasal ṭheu, mipi in an ṭih ruangah zohnen hmanah an sim ngam lo” a ti.\nNamtu ramsung khua ṭhenkhat ah TNLA hriamkai pawlin khuasung mi an kai ih an hrem ṭheu ruangah diklo zet ih an cangvaihnak cu mipi in an relsuak ngam lo.\nRaltlan Nu In Nau A Nei Ih A Thi >>\nRalhrang Pawl An Itthat Laitak Ah An Va Kap Ciamco, Ralhrang Pawl Cu “Ka Nu, Ka Pa In Bawm Uh” Tin An Au Ciamco


Dating with cute 44 y/o male, Capricorn ahmedkhalils from udaipur, India\nDating now with ahmedkhalils: 44 y/o male, Capricorn from udaipur, India\nSend FREE message to ahmedkhalils\nEnglish(Good), English(Basic), Urdu(Intermediate)\nLast online: 2012-04-04 04:00:04\nOnline dating in udaipur, India\nThanks for the wink!!\nInterested in a little one-on-one... chat time that is. I'd be honored in getting to know you better\nlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 youlove 4 you\nUrdu: I can read and write but can't speak yet\nMore profiles of Russian women from udaipur, India:


Ananias le Sapphira Ziangruangah An Thi? - Chinland Today Media\nMarch 23, 2012 12:23 am·0 comments\nMilai na bum a si lo Pathian na bum a si.\n–\tTirhthlah 5:4\nBible Siar Ding: Tirhthlah 5:1-16\nAnanias le Sapphira teih nupa cu Pathian in kawhhran hmaisa (early church) hnenih a pekmi mangbangza thlaraulam tthangphawknak a thlen laitak ih tel ve mi an si nain an rak tthelh tariai. An ruahnak ah tthangphawknak a um nawn lo caan a thleng leh ding. Cumi vek tikcu caan hrangah an neihmi cu a zate’n pawlkom ah ap thluh siang loin anmai’ hrangah hrensiah (reserve) ah an ret.\nTuni ah minung tampi tla hi teih nupa vek an si. Mi tampi in an harsat mangbanglai caan ah Bawipa in thluasuah asile kan lo pe ding tiih thukamnak an tuahmi tla atak in tuahsuak loin an pelhsolh ttheu ih a netnak ahcun thlaraulam ih ttumsuknak an tong. “Ziangtluk a hrangah a nat khal le a thutiam cia vekih a thlunsuak ringringtu” cu mi thluasuak an si (Saam 15:4). Pathian hnenih a pekmi thukam a kilhimtu, a neihmi ziangkim Pathian ke hram ih aptu cu mi lungawi an si. Pathian in, “Ka lo hruai dingih leilungtlun ih thil ttha in ka lo khatter ding. Ka lo damter dingih ka lo cakter ding,” ti’n thu a tiamkam (Isa. 58:11). Mi rin-um pawl cu “An tar hnu khalah rah an rah; a kumkhua in an hringih an khohzet a si” (Saam 92:14).\nZiangtluk ih a maksakmi Pathian so kan neih timi lo hmuhter thei ding hi ka duhmi a si. Annanias le Apphira hi a ngaingai cun Pathian an rinhlelh. Zumnak hnget an neih lo ruangah an neihmi hrekkhat an hrangah hrensiah an retnak a si.\nKan hmuh fiang ttulmi cu kawhhran hmaisa sanlai cu Thlarau Thianghlim in a control thluh ih thuphan sim ti a um thei lo. Thuphan an sim asile an sim le vete’n an thi cih. Cule Thlarau Thianghlim huham cu atu hih caan netalam (later rain, James 5:7) khal ah acakzet dingih zokhal thuphan per duhnak thinlung an nei thei nawn lo ding. Pathian in kawhhran a thianhlimter ding. Pathian Ttongkam cu tidamnak le mangbangza tuahnak ah a lang dingih mikip in an ttih thluh ding.\nHih lei tisa daan ruahnak cun Ananias le Saphira ih an hrangah malte hrensiah an retmi hi thi fate men a bang. Asinan Pathian cu a nungmi zumnak lawngin a lung na awiter thei ding, cumi cu na sinak zate’n Amah hnenah ap awk thluh ding a si. Pathian in thil a tisual dah lo ih tithei lomi khal zianghman a nei lo a si.\nPathian huham cu a liam cia caan vek thotho in tuni khal ah amahkel a si. Zumtu in kan ttulmi cu “Bawipa in a ti” timi kawhhran hmasa ih an zum ih an nunpi vekin zum ngam ve ding hi a si.


Hmuhsuamnak Ruangah MPT Hnatuan Pawl Tazacuai Tum | VCTH\nHmuhsuamnak Ruangah MPT Hnatuan Pawl Tazacuai Tum\nHome » Thuthang » Chin News » Hmuhsuamnak Ruangah MPT Hnatuan Pawl Tazacuai Tum\nHakha khawsung um U Kyaw San in hmuhsuamnak ruangah Myanmar Post and Telecommunication (MPT) zung hnatuan pawl taza a cuai tum tiah the Chinland Post in a phuang.\nAugust 2013 Myanmar Telecommunication and Post (MPT) zung pekmi phone simcard camcawh zuk dingin a hmin a pe vetu U Kyaw San cu Phone a na ngah zo, na ningzak lo maw tiah apply form parah ca an khirh mi ninghang in taza a cuai tum.\nHakha khawthar ih um U Kyaw San cun, “mi dang tla pa 2,3 a ngah an um ruangah ka suat salnak a si. Ka suah ih ka ngah lo tla poi ka ti lo, tu vekin na ningza lo maw tiih ngan mi ca pek a tul lo. Hi cu mualphoh in duh ruangah a si,” tiah U Kyaw San nupi nih The Chinland Post ah a sim.\n“Tutum phone simcard a suattu 6,712 an um ih a suattu lak ihsin 4042 cu phone nei cia an si. A nei cia pawl telh nawn lo in Minung 2,670 in camcawhfung an zuk ih minung 1,200 (GSM 200, CDMA 1000)in simcard an co. CDMA hi khuapi minung hrangah 616, khuate lam 114, cozah hnatuan 270 pek an si. GSM hi khuapi minung 112, cozah hnatuan 88 pek an si.” tiah pehtlaihnak zung tuanvo neitu in a ti.\n“A hlan ahcun a suattu poh in camcawhfung zuk a si. Mi hrekkhat in 2 ngah tla an um. Curuangah tutum cu a ngah cia pawl suat lo dingih kan tinak a si,” tiah a sim bet. Tuitum hi Hakha ah Simcard an zemnak a voi 4nk a si.


March Thla Hrang Premier League Player Lek Thabik Ah Mane – Times Of Chinland\nMarch Thla Hrang Premier League Player Lek Thabik Ah Mane\nLiverpool hmaitlan Mane cu March thla hrang Premier league player thabik hril a si ih Apu Klopp khal March thla hrang Coach thabik ah hril a rak si zo.\nTui season ah Mane hi Liverpool hrang a lek tha zetih puai Liverpool hrang premier league puai 31 ah goal 17 thun thei in Champions league khalah goal 3 a nei.March thlasung ah Liverpool hrang goal 3 a thun ih puai 4 ah vei 3 nehnak le veikhat duhtawk hminsin an nei.\nMane cun March thla hrang Premier league player thabik laksawng ngah dingin Liverpool ih a rualpi Robertson ,Leicester hmaitlan Vardy,Man City laitlan Bernardo Silva,Everton dungkham Coleman tlunah Southampton laitlan Prowse pawl a lan theh.\nMane in premier league thla khat hrang player thabik laksawng cu 2017 kum ah a rak ngah dah ih huti Liverpool thawn a ngah hmaisabiknak a si.Liverpool player lakah dungkham Van Dijk in premier league thla tin hrang player thabik laksawng cu 2018,December thla ah a rak ngah ve zo a si.\nChampions League Thuanthu Ih Sit Goal Tam Top 10 ( Lek Zat ,Lek Kum Thawn )\nZarhpi Zan Ah Liverpool vs Chelsea


January 16, 2013 2:03 am·0 comments\nPart-5 Nak Thawn Pehpar Ih Thuhmaihruai\nA hmaisa ah hi Democracy cahram a peh vivo lonak caan a sau ih ruangah tlamtlinglonak parah ngaithiam ka dil duh. Ahlan ih ca, part 1 ihsin, pawl kan zohsal ahcun Direct Democracy thuhla a thawhkehnak pawl kan hmu ding. Cun atu ih part-6 nak ahcun Direct Democracy a takih a hmangtu Athen khawmi pawl lakih mifim tiih hmingthang Aristotle ih cabu hmingthang ‘The Politics’ timi cabu thu kan zohtlang ding.\nA cui cabu sungthu muril siloin a cabu sidan sawn hi kan zohtlang dingmi a si. Himi ‘The Politics’ cabu thawn pehpar in kannih Chin mi lak khalah politiclam cabu thatha kan ngan thei ding a thupi ih, private pakhat lawngih tanlak thei lo hmanah politiclam party pa khatkhat in si maw sponsor in cangantu pawlih ngancia tal cu suah thei sehla a thazet ding ti’n ka ruat.\nSim nolh ka duhmi cu hi part 6 nak ahhin Aristotle ih cabupi cu hliakhlai ding a si loih, a sungthu tawite zohduaknak menmen a si. Political Science zirtu tlawngta pawlin hi hnakin cipciar deuh in an zir. Kan kiangkap ah a um ahcun, Aristotle ih nganmi ‘The Politics’ cu siar ding a duhum zetmi cabu pakhat a si.\n1. 3.2 Aristotle Ih ‘The Politics’\nRam uknak thuhla cipciarzet le zohthim tlakzet a simi cu, hlanlai Greek philosopher hminthang a simi Aristotle ih a laar ngaingai mi ‘The Politics’ cabu hi a si. Hi cabu hi Aristotle in BC 335 le 323 karlak ah a nganmi a si.\nCui cabu sungah zalennak le bangrannak hi pakhat le pakhat a pehzom-aw a si. Mi pakhat ih nuncan khawsaknak a tel lo ahcun a dang pawlin tuahsuaksak thei ding cun a har hrih. Cun zalennak parah tahfung pahnih a um ih, cu pawl cu; a) Midang kan uknak le midang ih in uknak, b) Duhhrilmi bangawk ih umtlangnak, pawl an si. Mi pa khatkhat in acozah ih a kimcang zetmi thumuril kha tahfung hmaisa hmangin tah sehla, cucu ramsung mi hmuahhmuah hi an bangranawk thluh tengteng ding a si.\nNumerical equality a um lo ahcun mi tamsawn ih duhmi ukawknak a suak thei lo. Hi tawkih numerical equality timi cu ramuknak daan thawn pehpar ih theithiamnak cu zo hnen khalah bangranten simzirh hi a si. Hlanhlai democracy hmangtu pawl cun numerical equality in nehnak a co ding tiin an pom. Ziangahtile a) Ramsung mi pawlin acozah lakih an telnak kha an tuah dingih, cuticun anmah in politic ramthuhla lamih an telvenak in mi thupi ah an cang ding a si, Cun b) Ramsung mi pawl cun mai duhmi vote pek theinak huham an nei. Cule c) Daan vekin zozo khalin zung hnatuan theinak caantha bangranten an nei.\nHimi ihsin kan theithiam dan bet sehla, cuvek bangrannak cu zalennak a taktak ih hmannak tlunah hram a bun ih, cucu thinlung muril (moral) tlunih hrambunmi khal a si. Aristotle ih ruahdan democracy cu direct democracy a siih, cuih sungah zalennak cu hlon theih loin a telh ih, cuih zalennak sungah hlon theih loin, bangrantlang thluhnak khal a telhcih a si.\nHminsin : Part- 6 nak pehleh ding.


Chin Politic Thlirnak Series (Pastor Hre Mang) - Chinland Today Media\nChin Politic Thlirnak Series (Pastor Hre Mang)\nJanuary 2, 2012 5:46 pm·0 comments\nRev. Hre Mang (B.A. Political Science, M.P.A. Public Affairs, B.Th. Th.M. Theology)\nPastor Hre Mang\nCT: Kawlram acozah thlengh awnak tluan ah na hmuh daan le thlir daan?\nTuisan ralkap uknak ihsin mipi uknak (democracy) ah thleng aw dingin nuamtete’n thleng awknak (gradual evolution) hi Kawlram thleng awknak dingah asi dingmi, a thabik in a lang tiah 2003-2004 laiah cahram ka rak ngan dah. Atuvekin a thleng aw mi pawl hi a hram thawhnak kekar tumpi asi ih lungawi zetin pom le co hlan ding asi. A tlangpi thu in, leitlun ramkip ram uk awknak thleng aw mi pawl kan zoh asile, ralkap uk awknak cu mipi uk awknak ah thleng aw dingin lamzin pa thum a um: i) Ralkap uknak sung ihsin amahte kaihruai aw thei nawn loin an siat, lole cozah kumpi uk awknak cu mipi kut ah an ap, ii) hriamhrei thawn siatsuah an si, international bawmnak in dothlengtu pawlin ralkap cozah an neh, iii) nuamteten thleng awknak, a tu ih kawlram thleng awknak vek in. Cumi pathum lakah a tu ih kawlram thleng awknak vek hi a thabik, a himbik asi theu.\nKawl ralkap cozah kumpi thawn mipi hnatuan tlang tikah mipi siseh ralkap siseh democracy hrang ramkheltu pawl hrangah siseh hlawknak asi. Ralkap pawl hrangah nuamnai ten an fehnak lamzin him zetin rampi uktu tuanvo an suahsan vivo thei ding. Democracy hrang ramkheltu pawl khalin hriamhrei thawn mi tampi thisen luangter loin democracy pitling dinthei dingin ram kumpi uk awknak thuanthunung cu an nawr vivo thei ding. Mipi pawlin fimkhur zetin lamzin ong aw mi poh ah cozah kumpi le senpi vangtlang thu hla tawlrelnakah tel sinsin thiam a thupi. Ramleng ihsin zalen zetin Kawlram Democracy hmasawnnak hrang ramkheltu pawl khalin aukhuangin leitlun khawmual tinah cozah kumpi siseh leitlun ramtinkar pawlkom hnenah siseh ausuahpi in nawr sinsin a thupi fawn.\nKumpi uk awknak cu ralkap pawl lawng sin awn loin mipi aiawh hriltlinmi mi tampi sawn an tel zo, pursum leilawn (economics) lamah ramdang dawr aw tawn dingin sangka a ong vivo zo, ramkheltu political party pawl tampi hril awknak ah zalen zetin tel thei dingin sangka on asi vivo zo, ramsung miphun dang ramkhel dothlengtu pawl thawn biakremnak a tuah zo ih a tuah rero lai, tvp, tampi ram thuanthu hmailamah a thalam in hma a sawn vivo asi ti cu zapi theih le pommi asi ko ding.\nCT: Kawlram ukawknak a thlengh aw hnu Chin mipi hnen ah ziangtivek danglamnak a thleng?\nRamleng um, kum 20 lenglo rampi suahsan zotu hrangah ziangvek danglamnak a thleng timi cipciar cu sim theih asilo ding. Asinan langpang zetin a thleng aw mi cu Chin State kumpi cozah a dingsuak ih mipi hrilmi palai pawl an tel thei. Kumpi uk awknak thu mipi pawlin zalen zetin an sim, an rel, an tel thei ve mi hi a thupi zetin danglamnak asi. Hivek thuanthu khirhkhan laiangah Kawl ralkap pawl ziangtluk an sual, an thalo, an diklo, timi hnakin an thatnak, senpi vangtlang, mipi hrangah sangka a ong aw mi pawl ziangtin thatnak lamzin parah cakzetin kan tlanpi ding timi a thupi zet. Chin mi pawlin Chin State lenglam ah “Chin Affairs Minister” kan neih thei mi tla hi danglam zet, thiltha tukmi, Chin mi thuanthu duh um zet asi. Cui hleiah kum reipi hnu ah Chin mi pawlin mipi hril thlinmi palai Kawlram kumpi rorelnak ah palai kan neihsal thei mi tla kekar khat hmailamah kan kar tinak asi fawn.\nCT: CNF le Chin State Government Ceasefire tuah ding mi thuah na thlir daan Positive le Negative impact?\nCNF le Chin State govt. biak awknak ah “cease fire” an tuah ding timi cu rel ding a mal zet. CNF le Chin State govt. an kap aw aw titla kan thei dah lo ih “kah-cawl” “Cease fire” nei ding timi tla sim ding a um hrih lo. Asinan, a thu in cu CNF cu Kawlram cozah do tu asi vekin rem awknak hrang biak awknak cu thiltha asi. Kawlram kumpi in zovek tla ramhnuai ah meithal kai loin lungrual ten kekar tlang a duh ih a tamsawn, zaahza zikte hriamhrei kai pawl a biakrem theh zo mi asi. Curuangah CNF/A pawl tla ramhnuai ah hriamhrei kai rero tul nawn loin cozah kumpi huam sungah an lut thei asile thatnak tampi a um ko ding.\nCT: CNF le Kawl cozah thawn ceasefire tuah hnu Chin State sungah CNF in mipi tlun ahle cozah tlun ih thu a nei theih daan? Chin mipi lam ihsin cohlang theih an si pei maw?\nCNF le Kawl cozah biak rem awk hnu thu cu sim a cu hrih lo. Asinan ruahnak ti tamtu menah sim asile thilcang theimi menmen sim asi ko. CNF le Kawl cozah an biakrem awk tla le CNF cu political party pakhat asi vekin Chin mipi lungkimnak tel loin Chin mipi parah thuneihnak an nei thei cuang lo ding. Chin mipi pawlin CNF cu ziangtiang an pom in an co hlang ding timi cu Kawl cozah in ziangvek dinhmunah a ret duh timi parah a hngat aw ding.\nCT: CNF in thuanthu tampi arak nei ih Tuitum an reform sal tikah Ziang ruang bikah Dr. Za Hlei Thang kherkher hotu ah an hril?\nCNF reform ah “Ziang ruang bikah Dr. Za Hlei Thang kherkher hotu ah an hril?” tiah ruat ding asilo. CNF hotu pawl le Dr. Za Hlei Thang ziangvek pehzawm awknak an nei timi nan thei asile “ziangruangah tu lawngah president ah an ret?” tiah thu nan sut duh sawn dingmi asi. Pu Lian Uk, Pu Nang Thang, Pu Kip Kho Lian te pawl cu CNF hotu pawl thawn ramleng Chin politics ah neihniam zetin pehtlaih awknak nei ringring an si. Chin mi lakah mipi rinsan mi le hmin nei an si ih ramleng politics ah hruaitu ding hrimhrim an si ko. CNF pawl politics an thiam zet asi. A bik takin Kawlram cozah thawn biakremnak nei ding an si tikah CNF in ramleng um Chin mi zapi asilo hmanah a tam theibik a huap asi timi Kawl cozah hnenah langter ding cu CNF pawl tuah dingmi hrimhrim asi. Cutin sim tikah Kawl cozah thawn biakremnak hrangah a hmin men in hman mi siloin Chin miphun ramkhelhnak ah Chin mi zapi duhmi khaikhawm in hmailam kekarnak asile a tha tuk mi asi.\nCT: Pu Dr. Za Hlei Thang hi kan Chin mi pawl ih rinsanmi pacang pakhat a siih amah le tuanpi dang pawl ih ruahvek in ramsungah a cangvaih thei pei maw? Positive le Negative consequences pawl ?\nPu Dr. Za Hlei Thang in ramsung politics ah ziangtluk a cangvai thei ding timi simcia thei dingin ka theihmi thu a mal tuk. CNF president a tuan tik ah CNLD a suahsan zo maw tit la ka thei lo. CNF party hmin in ramsungah politics a tuah pei maw, culole CNF pawl support mi political party pakhatkhat sung ihsin a cangvai pei maw, tvp, ruat ciamco ding khal asi hrih lo in a lang.Simcia thei mi cu CNF le Kawl cozah an biakrem awk thei asile Pu Dr. Za Hlei Thang tla daan vekin (legally) ramsungah a lutsal thei ding ti tiang cu simcia theih asi ko.\nCT: Tuitum ih CNF reform mi hin Chin mi zaten ai-awh thei ngaingai pei maw?\nRamleng ramhnuai ihsin leihnuai (underground) ramkhelh nak thu ah “mipi aiawh” timi hi hman theih asilo. Tuitum CNF reform thu ah USA ih um Chin mi, Falam le Tedim, Matu lam pawlin theihpinak a um lo kan tile a sual lo ding. USA ah Falam pawl sihcih awknak Chin pawlpi siseh Zomi pawl sihcih awknak Zomi Inkuan siseh Matu lam hruaitu Former CNF GS Rev. Dr. Val Thang te siseh, tvp Chin mi tampi in CNF reform an tuahmi thu thawn pehpar in telnak an nei lo. Umzia cu ramkhelhnak dothlengnak cangvaihnak ah ramsung langpang (over ground) politics vekin mipi duhnak lakhawm hmaisa in mipi ai awh timi a um thei lo. Curuangah mi pahnih khat khalin mipi lungkimpinak tel loin mipi hrang a tulmi sim le aupi theih asivek CNF pawlin an tuahmi tla mipi ai an awh maw, awh lo maw, buaipi ciamco ding asilo. Mipi ai an awh maw awh lo maw timi hnakin mipi hrang, ram le miphun hrang thiltha an tuahsuak thei ngai pei maw, an tuah maw, timi sawn hi thlirthlak ding asi, a thupi sawn mi asi.\nMipi pawl khalin a tuantu pawl vek thotho in mai duhhrilnak liolio in tel thei tel lo thei, dinpi thei dinpi lo thei an si. Kawlram cozah thawn biakremnak an nei ih ramsung an lut tik lawngah mipi ai an awh maw, timi cu mipi le cozah karlak ah ruat le tuahfel dingmi asi. Ramsung an lut hnu hmanah mipi canpual la in senpi vangtlang mipi bungrua hmangin, mipi hrang siatnak thatnak a thlen theitu dinhmun pek an si ding tik lawngah mipi aiawh an si maw si lo timi thu cu ruat asi ding.\nBible Tlawngkai Tlangrai


A Pasal In Kut A Thlak Ringring Ruangah Ṭhenaw Dingin An Tawlrel, Asinan Innsang Nu In, “Ka Ṭhen Thei Tlot Lo, A Hmelṭha Tuk” Tin A Ṭap Ciamco – Meifar\nDecember 3, 2021 admin Leitlun 0\nChina nupa tuakkhat cu kum 3 sung an neiaw zo ih a pasal in a nupi hi a vel ringring, kut a thlak ringring ruangah mipa sawn in ‘A cang thei nawn lo, kan umtlang ringring a si ahcun thil poi tla a thlengsual pang ding’ tin court ah ṭhenaw dingin thubuai ava thehlut. China Press thuthang in China ca in an tarlang ruangah an hmin cu kan tarlang lo men ding.\nKum 3 liamzo ah innsang nu hi kum 20 mi a si ih rualpi fehtlang in a pasal thawn an rak tongaw, thla 2 lawng an thlunaw ih an neiaw lohli. Asinan an neihawk hnuah ṭongkam an el’aw ringring ih mipa in kut a thlak, a vuaknak ah a taksa khal a vual thluh ṭheu. Asinan ṭhen hi a tum dah lo ih a cang zo cu cang ko seh tin a tuar men. A pasal in malte ngaithiam a dil asilen ziangkim an ṭha thluhsal lohli ṭheu.\nCuvek dinhmun an thleng ruangah mipa sawn in a cang thei lo ding tin ṭhenaw dingin thuthluknak a tuah. Court in ṭhenaw dingin a buaipi rero laiah innsang nu in, “A tel loin ka um thei lo, a hmelṭha tuk, a tuak tuk…” tin a ṭap ciamco.\nA ṭhen theilonak cu thil pathum in a rel ih (1) “Ka first love a si ruangah ka ṭhen maimai thei lo, (2) Mipa ka duh hnuhnu cun dinhmun sia khalah siseh, dinhmun ṭha khalah siseh rinumten ka um ringring ding, ka tlansan dah lo ding tin thu ka ruatcat zo, (3) “A tuak tuk ih amah vek mipa tonsal ding cu a har tuk ding…” a ti.\nThu an sutnak ah a pasal cu an ramsung ih milar hminthang hlasakthiam Kris Wu ai khalin a mawi sawn’ a ti. A pasal in a ṭhen duhnak san cu a thiksia tuk ih tuar ci a si lo a ti, ziangtik lai caan khalah a pasal hi a rinhlel ringring ih a phone khal catbang loin a check sak. 24/7 in a pasal hi a kil ringring ruangah a pasal in har a ti tuk ih ṭhen a duh thu a sim thei.


CANCER SI LAK IN ZEM – Times Of Chinland\nThailand ram laifang Parajin Puri District Banticha peng ah Hmawsai tiah an kawh mi thai sithiam pakhat cun cancer damnak si cu a lakih a pek ruangah nitin a hnenah mipi thawngtel in cancer si la dingin an ra ti a si.Hivek ih ra tuamhlawm awtu lakah Thai mi lawng si loin China,Myanmar,Laos le Cambodia khal an tel tiah Workpoint Thai thuthang cun an tarlang.\nHi Sibawi Sai an timi Nai Chai Sai cu Electric zung ih hnatuan zo tu si in mah tuahcop si thiamzet tin kiangkap cun an uarzet ih thlatin zarh hmaisabik ah sihlum 6 cio cu mipi hnenah a zem theu.Hi a pek mi si eitu pawl cun an thathnempi thu an simnak ihsin a hmin thang ciamco ih tuah cun thlakhat ah mi (30,000) lenglo cu si a zemsuak ti si.Hi Si a zemnak ah phungki pawl cu a hmaisa in a duhsak theu ih dam lo mah rori ra ih diltu cu duhsaknak a 2nak ah pe in cuihnu ah a si la theutu pawl duhsak an sisal ih netabik ahcun mithar pawl hnenah a pe theu ti si.\nHivek ih s a pek thuah Sibawi pakhat cun Hmaw Sai ih pek mi si cu cancer damnak si si loin taksa hrangih tuah mi tha cahnak si menmen a si tiah a sim.Sibawi pa cun hitin a sim nan amah rinsan ih zumtu pawl cun an upatnak a tlaniam cuang lo.Ngaisangtu a nei tam sinsin ih Mawtaw lamzin tiang a pih phah ti a si.Hmawsai cun tuahcop sithiam Cozah ih cohlannak cu nikum may 17 ah Register a rak tuah nan Thailand ih tuahcop sithiam pawlkom cun tlaksamnak a nei lai tiah Licence pe lo in an um ih a zoh rero lai tiah thuthang cun an tarlang.


Tualsung Mino Pawl An Sual’aw, Ralhrang In An Kap Ih (1) A Thi – Meifar\nTualsung Mino Pawl An Sual’aw, Ralhrang In An Kap Ih (1) A Thi\nKayah State, Loikaw khua, tlangleng cawlhhmun kiangih um bualrawn sungah tualsung mino pawl an sualaw ciamco. Ralhrang pawlin meithal in an va kap ih pakhat an kap that, a thluak a pawt ih a hmun ah a thi cih.\nKiangkap ih um pakhat in, “Law Dhamma vengih mino pawl le Nan Baw Wan vengsung ih um mino pawl cu bualrawn sungah an sualaw ciamco. Train Station ih thlalang an deng kuai, ṭuanvo neitu in ralhrang pawl a sim thei.\nRalhrang pawl cu an va thleng hngal ih mino sual’aw rero cu meithal in an kap. Mino pakhat ih lu ah an kap ngah, pakhat cu a kut ah an kai ngah. Mino 4 an kai” a ti. May 27 sun nazi 3:00 hrawngah tualsung mino pawl cu buainak an nei ih an sual’aw, kiangkap ah mithmutu khal an um.\nHimi bualrawn ah mino pawl bawlung an sit ṭheu. Mithi cu Law Dhamma veng ih um kum 33 mi Aye Kuang a si, zanlam nazi 4:00 hrawngah tualsung mibawmtu pawlin a ruak cu an la ih zohdiknak nei dingin siizung ah an phur.\nA ruak latu in, “Bualrawn sungah a thi. Cawkhal ṭheu a si, a innsang pawl hnen khalah thuhla kan sim zo, ralhrang pawl cu mi 6 an si” a ti. January thla ah Loikaw khua sungah ralhrang le mipi ralkap pawl an doaw ciamco.\nRalhrang pawlin doawknak vanzam in an kah ciamco ruangah mipi ralkap pawl cu dung an sip, khuasung mipi pawl khal raltlan in an um. Thla 4 hnuah mipi pawl cu an khua ah an tlungsal ih veng pahnih ih mino pawl lakah hmuhthiam awklonak a thleng.\nRalhrang Pawlin Bomb An Kam Ih Anmah Ralhrang Pawlin An Pal Pual, (2) An Thi\nTexas Tlawnginn Dang Ah Meithal Kap Tumtu Mino 4 An Kai


Chin Ramkulh, Kanpetlet Peng Ah Zumtupawl Hmuhsuamnak - Chinland Today\nSunday 26 May 2013\tCahram\nHome » Chin Thuthang, Kristian Thuthang, Thuthar » Chin Ramkulh, Kanpetlet Peng Ah Zumtupawl Hmuhsuamnak\tChin Ramkulh, Kanpetlet Peng Ah Zumtupawl Hmuhsuamnak\nSunday, December 30, 2012, 11:19\nChin Thuthang, Kristian Thuthang, Thuthar\n2 views\t1 comment\nCALCUTTA (TheStar.com) : Theihcia vek in, kawlram ih minung tamsawn cu Buddhist biaknak bia an si ih, cumi lak ah Christian tamnak biak hi Chin ramkulh asi ve. Kanpeltlet pengsung ah, mi harsa tete an tam ih, sin le fen harsa tete an tamzet.\nCumi pawl hrangah phungki pawl cun Na Ta La timi tlawng an dinsak ih, tuini tiangah mi harsa fate pawl cu kai in, Christian ihsin Buddhist ih lettu khal tuini tiangah mi 1000 tluk an kimthlang ih zum asi. Kan dung naite ah, Calcutta ih tlan, kum 15 mi (a hmin rel duhlo) cun hitin Toronto Star ah asim, “Tlawng kan kai veten kan sam met ih lukawng ih um ding in in sim.\nCumi ka duhlo ih ka el tik ah, lukawng ih um na duhlo le ralkap tuan ding in kan lo kuat ding ti in in ti ih. Cun, nitin in an biaknak ih an hmami thupawl zohlo ih siar le rel ding in ti ringring. Cumi pawl cu ka duhlo ruangah ka tlan asi” ti in, Tu ah cun a sungkua zate thawn Manipur ram ah an um thu khal asim.\nChin Human Rights Organization (CHRO) cun, cahmai 162 a sahmi, kawlram sung ih Christian pawl hmuhsuam an sinak le Na Ta La tlawng ih Christian nauhak pawl an tuamhlawm dan pawl ngan in 2010 ah an rak suah dah. “Chinram sung ih mi harsa pawl cu Buddhist pawl in, Na Ta La timi zirhnak tlawng hmang in an zumnak thlengter an tum ih, himi cabu hmang in kawlram cozah in zirhnak thupi ih a ret ih, zalen zet ih mai biaknak biak thei ding hi kan tumtah mi asi” ti in CHRO ih Advocacy Director Rachel Fleming cun asi.\nMindat khawsung ih Na Ta La tlawng ihsin kan dung kum ah kum 20 mi nunau khal a tlan ih, an inn ah phungki pawl in an hmuh tik ah cun kaih tum in le an tlawng ih lutsal ding in an nawr. Cutawk ah nunau nu te cun kan damlo ti in a rak ti. “Tlawng na ra lutsal lo asi ah cun ralkap ah kan lo kuat ding” ti ih an ti ruangah, a hrang sahimnak hawl in Malaysia ah a tlan thu hmin rel duhlo nunau nu cun CHRO ah asim.\nadmin has written 4638 posts on this blog.\nOne Comment on “Chin Ramkulh, Kanpetlet Peng Ah Zumtupawl Hmuhsuamnak”\n. wrote on 30 December, 2012, 14:20Kawl phungki pekmi rawl a ei duhtu cun Kawl phungki pawl ih fialmi a tuah tul peicu. Khristian tiaw fawn ih, Phungki tlawng ih a lut duh ahcun ton lo dingding a tong ko ding. Pathian in rinsantlak zumtu si a duh. Kan Lairam ih zumtu ti aw mitampi ih zum daan hi a dik deuh lo a bang ee.\n« Siyum Khua Ih Mizoram Missionary Inn Kang\nChinmi le USA Ramthar Thansonak »\nFalam Humhual Pawlpi In CYMA Hnen Cakuat - 2,692 viewsAmerican Idol Ih Tel Elizabeth Thiam Hmaitonnak - 1,959 viewsAizawl Laipuitlang Leimin / Inncim - 1,212 viewsNorth Korea le US Ralthuam - 1,172 viewsUS Ramsung Ih Zarhkhat Sung Thilthleng Danglam Deuhpawl - 965 viewsKawlram Mipawl Umkhawmnak Saikhumphai Cu Vaphai Khawtlangin Nawkkang - 930 viewsKhampat Bungpi A Kiak - 891 viewsUSA, Kansas City Ah Motor Accident Thleng, Laimi 2 Thi, 8 Hliam Tuar - 802 viewsSaikhumphai Thu Neta - 738 viewsOman Ram Ah Muslim Nunau In Quran Hlawn Ruangah Zawngte Ah Cang - 680 viewsTedim Mi Zanthing Hnge Ih Tlak Ruangah Mizoram Ah Thi - 643 viewsSexy Bik Ram Pawl - 630 viewsLondon ih Tuksumza Thilthleng - 628 viewsChin Political Party 4 Hruaitu Pawl In Saikumphai Thuhla Ih An Hmuhdan Tarlang - 626 viewsObama In Thein Sein A Rak Phun Deuh! - 622 views\tChin Tlang Ṭong Thu Ah Pu No Than Kap In President Cakuat\n120 commentsUSA Nunau Pakhat In A Pasal Pastor That\n65 commentsChin Person Of The Year - Pu Ngun Thawng\n56 commentsSalai M An Duai Pang Maw\n52 commentsDr. Bawi Hu Sannak\n48 commentsFalam Ah CNF Hotu Dr. Za Hlei Thang Le Rualpi Hmuaknak Nei Tum\n47 commentsCNF Ih Ngennak Falam Khaw Nu Pa In Pomlo\n38 commentsDr Za Hlei Thang Leh CNF Pawl Falam Khua Ah Hhlunghlai Zetin\n36 commentsMai Dawt Hlei Hniang Naupai: Mipa Maw Nunau?\n33 commentsChin Nonawn Calai Pawlkom In Calai Seminar Avei(5)nak Nei Ding\n25 comments\tChin salai ngawn: Nan ti tha nasa..lusei pawl cu...Chinmi diktak: @Lai puipuii, have a small shy...Salai Chin: Official ih dawrawk hi a thabi...Salai Chin: An zangfah um ngai...zaluai: B lailianthang mi thapek dan,m...laifahniang: Hihi rak siar uh law.... U leh...laifahniang: Lairam ah Muslim pawl in hmun ...vahai: Afiang lo mi kan c zaangfah te...Salai Mitthli: Pi bik cingcing, a tawpdan na ...Van Khaw Piang: Chinmi in hi vek dinhmun kan t...\nBali ih bomb tu November ah thah a si ding\nBy Sui Lian Mang\nFalam Kumthar Fanger puai\nleitlun mi niambik\nnaute fate bik\nworld cup hminsin pawl\nThuthar Thlah Mi Pawl\nUS Le Japan Company Pawl Kawlram Engtertu Ding Ah\nChelsea Ah Mourinho?\nPorto Mithiam 2 Monaco In €70M In Lei\nRafael Barnitez Napoli Ah\nPakistan Ah Tlawngta Nauhak 16 Thi\nJapan PM Kawlram Pan\nCall for sign-ons: Letter on the Burning of Houses of Indigenous Peoples in Saikhumpai village, Mizoram, India\nChin salai ngawn on Falam Humhual Pawlpi In CYMA Hnen CakuatChinmi diktak on Falam Humhual Pawlpi In CYMA Hnen CakuatSalai Chin on Falam Humhual Pawlpi In CYMA Hnen CakuatSalai Chin on Syria Ram Khal Khi Aa!zaluai on Saikhumphai Boruak Thawi Pehparin Chin/Mizo Featurelaifahniang on Falam Humhual Pawlpi In CYMA Hnen Cakuatlaifahniang on Burma Ah Muslim mi 7 Kai\nCopyright © 2013 Chinland Today. All rights reserved.Login


DP Animation Maker 2.0.4 Download + Serial Key | dyanddi\nHome / Animation - 3D - 2D Tool / DP Animation Maker 2.0.4 Download + Serial Key\nDP Animation Maker 2.0.4 Download + Serial Key\nTRB Blogger 3:54 AM Animation - 3D - 2D Tool Edit\nHimi DP Animation Maker 2.0.4 A duh tu pawl hrangah a hnuai ah Download theih a si. Ziangtuah nak ha ticu kan thei cio koding. Hman nak dingTtha pakhat te cu, video background ih hman dingih tuah nak dingah Ttha ka ti. video kan Edit ah background hman ding Google Search lam ah kan hawl theu caan khal a tampi a um ding, kan duhvek a um lo nak khal a um tikah, mahten in background tuah kha, lungtla a kim deuh pei maw.\nA si le, a tham dan silo in, a save dan kha, a theilo tu hrangah, keimah ih ka rak save ve dan ka rawn tarlang hnik ding. A hmai sabikah himi DP Animation Maker 2.0.4 hi ka ong ka ongtheh in, video Edit nak ding ih background thlak dingah, pakhat te cu ka tuah, ka tuah ngah in, a tlunlam ah, GIF-EXE timi pahnih karlak ah Save as video file timi ah ka hmet, cumi Save as video file timi nakah ka hmet theh in, save nak folder ka hmin sin ta, AVI ah, ka hmin sin theh in, a hnuai ah save tinakah ka hmet, save tinak ka hmet theh in Box pakhat a rak lang.\nCumi Box pakhat a rak langmi ah, a phenglam-a tunglam timi number ka zohih a dik tin a hnuai ih OK timi ah ka hmet hngal mai, OK timi ah, ka hmet theh in, Exporting tin mallai ka hngak, cumi Exporting timi a um nawn lo in, ka save nak folder ah ka lut, cumi ka save mi video AVI cu ka play thei lo tiseh la, Nero ah cun a play thei nan. Nero lo ah ka play thei lo ruangah, video converter software ka hmangbet ih, MP4 video ah ka thlengh.\nVideo converter software hmanglo khal in, a play theih tho, khami ka save mi AVI cu a parah ka tawkih Right Click ih a hnuai tabik ih, Properties timi ah ka hmet, cutheh in Opens With: tinak zawngah Change... timi ah ka hmet leh, Change... tinak ka hmet in, Windows Media Player ah play thei ding in, a mah Windows Media Player tinakah ka hmet, cutheh in. a hnuai ih OK ti nakah ka hmet.\nOK tinak ka hmet theh in, Apply tinakah ka hmet lala, Apply timi nakah ka hmet theh in, a kehlam ih OK ti nakah ka hmet ih, cutheh in X kha a tuah mai, X ka tuah theh in, hmasa ih ka save mi AVI ka play theilo ka ti mi cu, ka play thei ngah zo. Hiti hmuah a si ka rak save ve dan.


The Chin Times, Author at The Chin Times - Page 3 of 14\nRampi a that le ram sungih a um mi miphun hmuah2 pawl khal a tha ding Curuangah kan Rampi tha dingih in hruai theitu umsun cu NLD lawng an si. Daw Aungsan Suh Kyi hi Nunau a si nan ,,A Pa Bo Chuk Aungsan ihsin Kawlram mipi zalen nak dingih thih khal rak ngam ih nunnak ra pe ngamtu kan\t...\nPosted by The Chin Times September 13, 2020\nCNLD “Chin Party” THUKEN – 10 (Chin miphun dam theinak Lamzin)\n1. Chin miphun pumkhatnak thupibik ah ret ringring ding. 2. Chin nunphung, anka le calai, danledun, phunhnam sinak mizia, hnamdan ih tuahmi kut (puai), hnam thuamhnaw, hnam Ni sunglawi tipawl hloral men lo dingin kilkhawi ih nunter ringring. 3. Chin pupa dan vekih neih mi leiram (pupa ro leiram) thu ah, leiram neitu in a pupa ro leiram hloh ih\t...\nPanglong, 12 February 1947 Tonkhawmlairelnak pakhat cu Panglong ah tuah a si ih, Burmaram Acozahpi Executive Council ih sungtel hrekkhat, Saohpas zate le Shan States, Kachin Hills le Chin Hills ihsin palaipawl an kai: Tonkhawmlairelnak ih sungtelpawl cun Shan, Kachin le Chinmipawl hin alangte ih dinmi Burmaram Acozah thawn ṭanrualnak hmakhatte ih an neih a si ahcun zalennak hi zamrang\t...\nPosted by The Chin Times July 17, 2020\nCNLD ih Chin Affairs Minister (CAM) cuh dingih hmin petu pawl cu July 25 ah central in an nemhnget ding thu CNLD chairman Pu No Than Kap in simnak a nei. Pu No Than Kap in “atu cu peng level in an hril, curuangah nemhnget a si hrih lo, central ah kan nemhnget ding, atu hrih ahcun zo in CAM\t...\nPosted by The Chin Times July 6, 2020\nRalhrang tapung pawl cu ralkap in dai ko in do ding a zuam tuk ko na’n an phen ih dinpitu thazang a cak zetmi ram tumpi an um ruangah ramkhat men ih tuah daih thei ding a si lo thu Senior General Min Aung Hlaing in Russia ram ih tuahmi Victory Day of Great Patriotic War kum 75 kim program\t...\nZing khat cu thuamhnaw ṭha le mawi zet hrukin nunau pakhat cu hnaṭuannak lam pan in lamzinpi ahcun a feh. Tawkfang nawn a feh hnu ah lamzin sir ah umnak inn neilo (kutdawh) putar pakhat a hmu ih cui’ putar ih hmai zawn ahcun a ding. Cui’ nunau cu a ceiawkdan zoh tikah mi neinung tak a si ti cu\t...\nPosted by The Chin Times June 30, 2020\nChin ramkulh Falam khawpi kiangih ummi Surbung Airport ah a hmaisabik hrang vanzam ṭum/kaiter hniksaknak cu tuini, June 25, ah thawk a si dingih ni thum sung vanzam ṭum/kai hnihsaknak neih a si ding thu theih a si. Chin ramkulh acozah sipin tlangbawi U Soe Htet cun Surbung Airport ih ṭum dingmi Vanzam cu “Yangon ihsin tuizing zinglam nazi 9\t...\nPosted by The Chin Times June 25, 2020\nLairawn Post Thuthangca suahnak inn a kang\nLairawn, Hmunṭha khua ih hrambunmi Lairawn Post thuthangca suahnak innpi cu tuisun simlam nazi 3:50 hrawngah a kang ciamco. Lairawn Post thuthangca hi tufang kan leitlun pumhuap hritlang Covid-19 ruangah April thla tir ihsin tutiang thuthangca suah loin an rak cawlhsan. Meisa a kang thawkdan cu Lairawn Post thuthangca suahnak innpi ih hmanmi Solor battery ihsin meisa kang hi thawkmi\t...\nPosted by The Chin Times June 23, 2020


A lianzetmi Kan Bawi A Ra - Chinland Today Media\nDecember 8, 2008 1:07 am·0 comments\nSiar: Joshua 7:16-22\nSikhalsehla Pathian hnenah kan sualnak kan phuan ahcun zumtlak le a dingmi a si ruangah kan sualnak in ngaidam dingih kan mawhnak hmuahhmuah a thiangfaiter ding. – 1 Johan 1:9\nKumkhat Sung Baibal: – Jonah 1-2, – Thufim 24:1-12\nComputer sungih lehnak tampi cu Boss key timi thawn an ra. Hnattuan ding na si nain hnattuan loin na lek a si ahcun na lek laifangah boss a ra dingih boss key na hmet lohli le na tuah rerolaimi kha thup in computer parih a langmi cu a thlengh aw ding.\nThil sual kan tuahmi midang in thei lo dingin thup ding zuam rero hi minung daan a si. Ka sual a si ti’n ka thei aw ko. Asinain ka sual ti awk hnakin sual lo vekin ttuanvo hrial duhnak thinlung hi kan sualnak hnakin a cak sawn ttheu.\nAkhan in sui le ngun a fir ih a thlaam sungah a thup (Joshua 7:20-21). Raal an sung tikah Pathian in Joshua hnenah raal nan sungnak hi raalbuk sungah sualnak nan tuah ruangah a si (c. 11-12) ti’n a sim. Akhan in a sual a phuang nain an innsang in thah an si thotho (c. 25).\nPathian in Akhan ih sual a phuan sannak cu a minung pawl thianhlimnak le a thungai an ttulzia a zirh hngaimi (Suah. 20.27) a si.\nThu na ngai lo a si ahcun tu hi na thup awknak sungin ra suak ding caan a si. Pathian in duhdawtnak thawn a lo ko ih a thianhlimnak, ngaidamnak le nun tundin saalnak a lo pek.\nBawipa na hnen ra dingin i bawm aw,\nKa sualnak ka thup tikah;\nSual phuang ngamnak thazaang i pek aw,\nCuticun ka lung ka thiangfaiter thei ding.\nSual phuannak cu ngaidamnak sangka onnak tawhfung a si.


Chin le Kachin aan rak unau awk daan thutawi | Radio Veritas Asia\nTibet ram ihsin an suakih kawlram an rung thleng tikah Chin le Kachin cu unau suak khat an si vek in hmunkhat ten um nak hmun le ram hawl in an feh tlang vivo. Tuih Kachin ram an thleng tikah nikhat cu hram lak ih an feh rero laiah Kachin cu a va daileng ta. A upa Chin cu a rak feh sungih thing kung le ram ban tla a rak sat phah vingvo. A nau cun a dawi sal tikah a u ih a ram ban kung a sat mi pawl cu sau pi an rak cerh zo ti a hmu. Cutikah ka u ram ban sah mi a cerh sau tuk zo, ka man nawn lo ding a ti ih tui Kachin ram ah a um lan ta. Tuih ni tiang a hmin cawi in Kachin ram tiin an ko lan ta. Chin cu a feh vivo ih kham ti hmun ah kum tawk fang a um. A khua kiangih a luang mi tiva cu Chindwin tin hmin a sak. Cuih hlan ah cun Talavuati tiva tin an rak ko. cuih hmun ah kum tampi a um ih milai an pung zai vvo tikah um nak dang an hawl. Mi hrekkhat cu khawm pat ah an thleng ih cuih mi pawl cu Lushai, paih te, thado , kuki le naga tla an si. Khua a rei tikah mi hrek cu Chindwin tiva an thlun ih homalin, mawlaik, kalaywah ah an thleng. Mi hrekhat cu an suk vivo ih minkin, kani le mungywa an thleng. A hrek cu an suk hla sin ih a tuih makwe ram then tiang an thleng. Cuih pawl cu kawl pawl in laimi hrek khat pawl tin an rak ko ih tuini ah Asho chin tin kawh mi pawl ansi.\nChin, Kachin le Naga\nChin, Kachin le Naga pawl cu unau suakkhat te an si. Voikhat cu hmun le ram hawl nak ding an tawi vak nak dingah vok kuang lawng cu banhla kuang in an tuah. Tiva sungih cuih lawng thawn an feh rero laifang ah tisung ih an lawng thlam cu rulpi malsak vekin Kachin in a vun hmu. Cuih a thil hmu mi cu Naga in that a tum rero nan a hmu thei lo. Chin cun "khale, Naga nang in lawng rak hlau awla, kei in rulpi ka rak bawh ding. Kachin nang in rul pi a rat le rat lo in zoh pi aw la, in cuk tum ih a lu a hundak asilen ka nam sau in ka sat tanding" tin a nau le a sim. An feh rero laiah cun an long thlam cu rulpi vekin a hung lang.\nChin cun a naam sau pi thawn rulpi ka sat a ti nan an banhla kuang lawng kha a sat tan pan lo maw. An lawng then hnih ah a then awk ruangah hmun khat ten feh tlang thei nawn lo in Kachin le Naga cu tiva thlanglam kap ah an suak ih, Chin cu saklam tipi kap ah a suak. Cuih sin Chin cu kawl le shan pawl rak umnak kabaw horkuam ah a va um ih kachin le naga umnak thawn tipi ral deng ah an umdah ta asi. Hiti-in lai mi kan pi le pu khal cu kumzabi pa 8 nak hrawng ah Irrawady le chindwin tiva karlak ah um hmun a ak khuar ih, cuih hmun ihsin ram khat nak le hmun rem can nak hawl in an thawn ih an vai vivo asi. Mi hrek khat cun Chin hi kalai tin an ko ruangah kalai, kachin, karen, kaya pawl hi unau suak khat an si, an ti.\nKawl ram sung ih an sul hnu pawl\n1. Sagaing khawpi sungah Chinywa timi a um ih, metei cithlah pawl an um lai an ti.\n2. Sagaing khaw pi sungah chinsuh timi laimi pawl ton khawm nak hmun tu tiang a um lai.\n3. Mungywa khua kaing chindwin tiva kap ah piter 13 a sang mi lung phun pakhat cu kawl pawl in chin phaya tin an ko.\n4. Pagan kyuaksa hmaisabik an ngan nak ah, chin pawl cu chindwin valley ah an rak um ih cuih hmun cu chin khur tin an rak ko.\n5. Hih cauk sungah mungywa saklam chindwin horkuam cu chin kut sugnah a um tin a ngan.\n6. HIh chindwin tiva kap ih an um nak ah, Tuluk ram an um lai ih tibur fawh nak kuak pi le kuakpa an rak hman mi an hmang lai.\n7. Til va thisen thawn raithawi ih thing le lung biak nak khal an rak tuah. Himi biak nak hi tibet mongolia an um lai ih an um nak ram mi pawl ih biak nak an cawn mi a si.\n8. Lovah ur in lo thlo ih pumcawm an rak thiam zo ih Homilin kiangkap hrawng ah lo an thlo rero.\n9. K. zawla in "kan pipu paw rak um nak ti dang lam thei lo khua pakhat cu Yangon leh zinanchawng karlak ih a ummi chinywa asi" tin a rak ngan.\n10. Kalay horkuam sung khal ah laimi pawl ih dawr rak tuah nak chin saing timi kalay khaupi kapte ah a um lai. Cuih mi lan hnu peng 5 hlat hrawng ah lai mi pawl ih tang cil nak hmun chinttalin timi a um ih tuah cun zingalin khua tin an ko. Cun Angteng khua kian ga laimi pawl ih ral ven nak hmun a um ih, tu ah chinkin khua an ti.\nHih thu pawl kan zoh tikah kan pipu pawl hi kaw ram ah an rak um hmaisa zo nan a hnu ah lai tlang ah an kai leh cop asi ti a lang fiang a si. Chin Cithlah pawl in kawlram ih an thlen hnu tiang in, tibet ram ih Pathian thei lo pawl hnenih an rak um lai an raithawi thlacam nak vekin an hmang ringring.\n"Aw cunghlum zakau kan pathian aw, ka hnuai tip ka khaw ziang aw, ka par ih nat nak um pawl khal in thianghlim ter hram aw. Cun ruah pi khal a can hman ten sur ter awla, mal in sawm sak aw, miphun hnam tin hnak ih cungsang sawn dingin in cak ter ih in bawm hram hram ding in ka secang leh ka vok thau tha thawn, ran nung thisen thawn ka lo pan a si. Na veng hnen leh na khuapi a nu a pa in sawm theh awla lungawi aipung ten, hmunkhat ah rawl kan kil tlang ding" tiin an sam theu a si.


October 14, 2009 6:02 pm·0 comments\nAmah in, “Nan do awknak cu baang thlang uh, Keimah hi Pathian ka si kha thei uh; Miphun hmuahhmuah tlunah bawibik ka si ih leilung pumpi tlun khalah bawibik ka si thotho,” tiah a ti. -Saam 46:10\n– Isaiah 43-44\n– 1 Thesalon 2\nHa tuahnak tokham parah ka to, ka ha ngetnak kua sung an run virh ding ttih ah ka ttang ciamco. A naazet khal le tuar dingin ka raalring cia. Ka mit-hmai le ka um daan ah ka ttih ti a lang. Ha siibawipa cun in zoh ih, “Ttih hlah, daite’n rak um men aw,” in ti.\nThil ol a si lo. Ttihzet cing ih ttih lo vek ih um tum cu a harzet. Ha tuahnak tokham parah lawng si loin thlaraulam nun thu khal ah cuvek in a si thotho.\nHa tuahnak hmun ih ka um daan vekin Khrih thawn kan pehtlaih awknak ah Pathian ih duh daan vek ih um loin ka duh daan in um ka tum ttheu. Cuih caan ah a harbikmi cu daite ih um tum, ziangvek thu hman ra thleng seh thungaithlak ih Pathian rinsan ding hi a si.\nSaam 46:10 ah, “Nan do awknak cu baang thlang uhla dai te’n um uh. Keimah hi Pathian ka si kha thei uh, miphun hmuahhmuah tlunah Bawibik ka si ih leilung pumpi tlun khal ah Bawibik ka si thotho” a ti. Ka helhkam awk caan ah hih Baibal cang in thindai te’n um ih Amah thei dingin raalrinnak in pek. A kilkhawinak sungah hnangam teih ka colh thei lawngah hnangam tein ka um thei ding.\nBawipa, Na hnen lawngah colhdamnak a um ti kan thei,\nKan buainak cemter dingin in bawm hram aw;\nIn pek dingmi rinsan thei dingah,\nNa duhdawtnak ttaang sungah colhdamnak kan hmu. Amen\nPathian in kan hmailam caan a thei,\nA ttaang sungah him in kan um.


Malaysia Pacang Cu Arcang Sualawkter Dingin Thailand Ram Ah Ava Lut Thup Ih Ramri Kiltu Pawlin An Kap – Meifar\nMalaysia pacang kum 36 mi cu arcang sualawkter dingin Thailand ramah ava lut thup. Covid-19 ruangah kumhnih sung arcang sualawknak ah a feh thei lo.\nJune 16 ah Thailand, Narathiwat province ah arcang sualawknak an tuah. Tel tengteng a tum ruangah a manhlap tuk ih ramri ihsin Thailand ram ah ava lutthup. Feh lam cu tluangten a fehsuak thei, vanṭhanak ah a arcang in nehnak a co.\nA tlunlam ah Sungai Golok hmun ah ramri kiltu pawlin an rak hmu ih an dingter, a ding duh lo ruangah meithal in veithum an kap ih a kut ah veikhat an kap ngah. Buainak a suak sinsin ding a pang ruangah hliamhma thawn a tlan vivo ih Malaysia ram ah a lut theisal, a arcang cu a him.\nMalaysia siikhan ah a hliamhma cu an tuamhlawm, a arcang ruangah a nunnak liam zik te. Thailand le Malaysia ram ah arcang sualawkter hi a lar zet. Thailand ram ahcun an rampi lek zuamawknak ciikhat ah an ruat.\nKum 3,000 liamzo ihsin Thailand ram ah arcang an rak sualawkter rero zo. 2014 kum ah cozah in thih hlanlo arcang sualawkter nak cu an kham. Thailand ram ah arcang sualawkter hi daanpahbal a si nan tuini tiang an sualawkter rero lai.


Tuikum June Thla Santhuanthu Ah Hlumbik - Chinland Today Media\nTuikum June Thla Santhuanthu Ah Hlumbik\nJuly 16, 2010 4:32 am·1 comment\nTui kum June thla hi leilung tlun ih a hlumbik caan hminsin a si tiin US National Oceanic and Atmospheric Administration pawl cun an sim ih hi tiih a saknak rungah nikhua thleng danglamnak le Leitlun Nikhuat Em Satnak (global warming) a thlen ding an phan thu khal an sim.\nNOAA National Climatic Data Center ihsin Leitlun ih hlolak le Tipi thuanthum ih hlohlak thil pawlkom ih an tahnakah January – June le April – June hi leitlun san thuanthu 1880 kum ihsin an hminsinmi lenglam ih hminsin thleng ih a sat thu an sim.\nJune thlasung ih leitlun le tipi thuamthum hlolak thli pawl kom ih an tahnak ah 61.1 degree Fahrenheit (16.2C) a siih 1.22 degree Fahrenheit (0.68C) in kum 2000 liam cia hnak ih a hlum sawn thu khal an sim. A hleice in Peru, US nisuahnak lam, Asia saklam le nisuahnak lam pawl in nasa hleice ih an tuar thu NOAA cun ansim bet.\nA lehlam ah Scandinavia, China nitlaklam le US nitlak thlanglam pawl cun kum dang hnak ih daisawn an rak tuar. Asinan Mongolia, Heilongiang le Jilin pawl cun kum 1951 kum a rak sat bik kum hnak ih sa an rak tuar ve ih cuilaiah Guizhou cun kum dang hmuahhmuah hnak ih a daibik caan an rak tuar thu an sim ve. Spain ram khal cun kum 13 sungih a daih bik can tiih hminsin arak tuar ve.\nNOAA pawl ih an sim danah cun leitlun le tipi thuanthum ih thli sat lam khaikhawm in tuikum June hi a sat bik tum a siih a rak satbik can an hminsin mi hnak in 1.93 degree Fahrenheit (1.07C) ih a tam sawn thu khal an sim.\nSeptember Thla In A Satbik Caan Hminsin Tuah Peh\n2010 A Hlum Bik Kum a Si Ding\nKum 4000 Ihsi Hminsin Ah Tuikum A Sa Bik\nKAN RULLU TLANG ( GULLU, ေျမြေတာင္ ) THU\non July 29, 2010 at 8:19 am\ntipi le thuanthum hi kom sehla ti’n ka ruat…..


Africa Ram Ah Nunau In Vunzim Tan Ringring - Chinland Today Media\nFebruary 9, 2010 2:41 am·0 comments\nKan dung tlawngkai ninga ni ah UNO aiawh ih Africa ram harhdamnak zohfeltu Elise Johansen cun miphun pakhat le pakhat karah siseh, phunhnam pakhat sung khalah siseh, nunau hnakin mipa cun midang an forhfial tam ih, a hleice in ‘nunphung le phunhman ti daan’ vekih biaknak atpi tu an um hnuaihni. Curuangah tul lo tuk le sullam nei lo tikin nunau pawl cu an vunzim tiang tan sak ringring an si tiah a ti.\nAhleice-in Mali ram ih nunau dinhmun zohfiangnak ah nunau hmuahhmuah kum 15 ihsin 49 karlak ah mi 90% cun an vunzim an tan ih, cuvek cu Africa le Middle -East ram (ram 28) ah nunau 140,000,000 hrawng an um ti a si. Mali ram ih siibawi hrekkhat cun, ‘Khawtlang ah mipa pawlin nunau pawl um daan dingah a phunphun ih forhfialnak an neih ruangah, mipa vunzim tan lo an um vekin, nunau cu tan lo an siang lo lawlaw theu.\nCuruangah miburpi thansohnak khal mipa pawlih thulunnak ah a thum aw ve ding tiah a ti. United Nation’s Children Fund (UNICEF) thuneitu pawl cun Africa ram nunau pawlih harsatnak nasabik cu mipa pawlin thil tul lo tukih vunzim an tansaknak le nunau an sinak tiang siatsuah phahnak a si tiah a ti. – AFP\nPluto arsi in a hmel a thleng danglam\nKan dung tlawngkai nili ni ah NASA in a suahmi zuk ahcun Ninu a heltu planet (9) lakih a dungbik Pluto cun a hmuihmel a thleng danglamzet a si tiah scientist pawl cun an sim. “Pluto hi 1954 ihsin 2000 tiang leilung ihsin an zuk tikah a hmuihmel a danglam dah lo na’n 2000 ihsin 2002 kar ah nasazet in a danglam ih, 2010 kum thok ahcun saklam le thlanglam tiang a danglam.\nCun, boruak daizet in a tuam ruangah 20% ihsin 30% tiang a danglam tiah Southwest Resarch Institute ih astronomer Marc Buie cun a sim. Pluto hin ninu hi kum 248 ah vei khat lawng a helsuak ih, 1870 kha ninu thawn an hlat awknak bik kum a si.\n2000 16ihsin a dai deuhdeuh ih, a tleu deuhdeuh ti’n tla hminsintu an um. A hlan ahcun arsi (planet) a si thei pei maw?’ ti a si theu na’n tu ahcun a hmulhmel a danglamzet tiah Marc cun a sim bet. A tlangpi in minus 382 degree Fahrenheit ih dai ringringmi a si. – AP\nHram: Hruaitu LCF Malaysia


Cubic zirconia pave ring, Avon Rings | Bizrate\nRings › Avon › cubic zirconia pave ring\nAds related to cubic zirconia pave ring\nBest prices on Cubic zirconia pave ring, Avon in Rings online. Visit Bizrate to find the best deals on top brands. Read reviews on Jewelry & Watches merchants and buy with confidence.


Khuachung Mi Pakhat Hriam A Tuar - News and Media\nMizan ih Falam khawpi kahawknak ah khawsungmi pakhat hriamtuar. Kathar pengah PDF ṭangrual in ralhrang 40 rori bomb an puah that. Sayar San PDF khalin ralhrang 20 an phil hlo. CDM-Siyin le PDF Zoland ṭangrual in Ralhrang 7 an that. Crd – CN


Julian Assange British Police Kut Sungah Pelut Aw Ding - Chinland Today Media\nDecember 9, 2010 2:33 am·1 comment\nTheiciozo vekin US ralkap leh US Policy thuthup mipi vangtlang thei dingih tarlangsuak thluhtu Wikileaks Website neitu Australia mi Julian Assange cu British Police kuah a pelut awding tiah a mai Lowyer Mark Stephens cun a sim. Himi Website hi tuihlan ihsin US ralkap pawlih raldo nakih an mihrem dan rapthlak zia leh an raldo tum vivo dan leh US Cozah thiltum mi pawlkhal mipi theihthluh dingah a tarlangih, cumi hnu tihni sun khalah US leh NATO in Europe khawmual ram pawl Russia in a tibuailo nak dingih kilhim an tumnak thuthup pawl a tarlangsal.\nHimi Website hi Poland ih tlunah Baltic tipi thuanthum kap tluanih ram dangdang pawl Estonia, Latvia, leh Lithuania ram pawl Russia in a tibuai lo nak dingih kilhim an tumnak thuthup pawl US leh NATO ram hotu pawl in an reltlang mi 100 lenglo pawlkhal a tarlang ciamco ruangah US a thin a hengzet.\nHimi thuruk a tarsuak mi lakah US Secretary of States, Hillary Clinton leh NATO ram hotu pawlin tuikum January thlaih Poland leh Baltic ram pawl kil him danding thuhla an relmi pawlkhal a tarlang. Himi thuthup tarsuak mihin US, Russia leh NATO rampawl karlak a tisiatzet dingih ruah a siih, cumi ih hleiah himi Website hi US leh NATO in ralthuam thuhla ih rualrem awknak thutiam an tuah micu Russia hrangih thil tthalo zet a si ruangah tarsuak ngam a silo timi khal a nganbet laiih, Curuangah himi thuruang khalah NATO leh Russia karlak hi a tisezet dingih ruah a si.\nTui naite hrawng ihsin US leh Russia karlak boruak hi a thazet vekih ruah a siih, Asinan NATO Member ram dangdang pawlhin Russia hi an zum taktak thei hrihlo ih, Curuang Baltic ram dangdang pawlhin an ram pawlhi Russia inn a kut hnuaih ret a tum maiding tiphangin an ralring- ringring. curuangh US hin Poland leh Baltic ram pawl kilhim nakding hi a tawlrelpi ringring nak a siih, Himi thuthup hi US cun Iran lamtang Russia ih theihphangin a thup rero nan Wikileaks Website cun a tarlang ciamco thotho a si.\nHimi Website neitun Julian Assange hi tuihlan ihsin US cun a hua zetih kaih a tum ringringnan kaih nakdingthu a suah ngaingai hrihlo ih, tuittumih kaihnak ding thu an suah mikhalhi himi US ram thuthup pawl a phuansuak ruangah silo in Sweden ram mi nunau pakhat a sualpi ruangah hi nunau in taza a cuaiih, curuangah himi a thubuai relaw fiang dingih British Police kutah a pelut aw ding a si.\nNobel Peace Prize Pek Nak Ah Ram 18 in Tel Tum Lo\nTuikumih Nobel Peace Prize ngah dingih Norwegion Nobel Committee in a hril suakmi China ram mi China Cozah dodaltu China Cozah in thawng Inn sungih a khum laimi Liu Xiao bo cu tuizarh tlawngkai ni 5 ah khin Nobel Peace Prize laksawng pek a si thlang dingih, himi laksawng peknak ah China leh a rualpitha ram 18 pawlcu tel an tumlo tiah Norwegion Nobel Committee cun mizan sunah a puang.\nHimi Nobel Peace Prize laksawng peknak ih tel tumlo ram pawlcu Russia, Kazakhstan, Colombia, Tunisia, Saudi Arabia, Pakistan, Serbia, Iraq, Iran, Vietnem, Afghanistan, Venezuela, Philippines, Egypt, Sudan, Ukraine, Cuba, leh Morocco ram pawl an si.\nTurkey in Syria A Kap Thlang Ding\nPingback: Tulai Leitlun Hnin Tertu : chinlandtoday.info


A LANGDAN VEK A SI THLUH LO - Chinland Today Media\nA LANGDAN VEK A SI THLUH LO\nMilai zaten kan hmuhdan vekih kan sim ringring mi “ni a suak, ni a tla” ti mi hi kan mit ih kan hmuhdan vekih kan sim mi a si nan a ngaingai ah thudik a si lo.\nNi a suak lo, ni a tla dah lo, kan umnak leilung sawn hin ni a hel kual rero ruangah ni hi suak le tla rero vekin kan hmuh ih kan ruat sawn mi a si.\nLeitlun thuanthu kan sim rero mi khal hi a theitu le a hmutu le a ngantu pawlih hmuhdan le theihdan ih ngan mi le sim mi a tam sawnih, thudik an si thluh lo. Curuangah leitlun ralbawi le uktu hminthang French siangpahrang Napoleon cun “Thuanthu timi cu a si tiih pawm tlang mi phuah cawp thu men a si (history is a fable agreed upon)” a rak ti dah.\nZovek mi ropi nuntudan le thuhla khal a sinak diktak in an lehhnu ah run theih le run ret thluh an si lo. A zumtuin kan duhdan cio in kan zum a si menih mah le zumdan cio cu a dikbik in kan ret a si men. Thimnakah Pathian fapa Jesu Khrih rori hman kannih a dungthluntu Khristianpawl zumdan le pawmdan cu a zumlotupawl hmuhdan le pawmdan thaw cun lei le van vek a si, an bangaw lo lawlaw.\nHi pa cu a niam a sang, hi nu cu a mawi a hmelsia kan timi khal hi a hmutu ih hmuhdan men a si. Sinak diktak a si lo. Ziangahtile a niam kan timi khi a hnakih niam mi pakhat thawn kan zoh tlang ahcun mi sang ah a cang thei thotho.\nHmelsia kan ti mi khal a hnakih se sin lak ahcun hmel tha a si thotho. Mawi zetih kan hmuh mi khal midang mit ahcun hmel duhnung lo zet a si thei thotho. Curuangah milaipawl ih kan hmuhdan le ruahdan tam sawn cu mai dunglam bawp hmuh tum rero nan hmu thei lo vek kan si.\nKum zabi 20-nakih mifimbik ti mi Judah hnam Albert Einstein cun, “a thawkpek ih umze nei lo bang mi thil lawng thutakten buaipi tlak a si” a rak ti dah.\nA sim duh mi cu,_ milaipawl in thil tam sawn sinak diktak cu kan hmuh pek le kan theih pek ahcun umze nei lo, thil dik lo ah kan ruat thluh… asinan cuvek thil cu thungai thuten buaipi tlak an rak si sawnih cutin vun hliakhlai hnu lawngah kan rak ruah le hmuh vek a si lozia kan thei suak sal, a tinak a si.\nTulaiah Falam pawlin kan buaipi theu mi thu tete khalah a langdan men lawng pawnlang zetih hmutu le zumtu hrangah bawp thak hiat a cu zo. Ka hawi ku khaw ka ku ve titupawl hrang khalah kan hawi le hnakin kan ku ring theu pang maw ti cal dawmin ruat tlak a si.